Андижон шаҳридаги савдо-саноат палатасининг ҳудудий бошқармасида Тадбиркорлар ва ишбилармонлар ҳаракати – Ўзбекистон Либерал-демократик партияси Андижон вилоят Кенгаши томонидан “O’zLiDeP 17 ёшда: Биргаликда биз кучмиз!” шиори остида байрам тадбири бўлиб ўтди. Унда партия Сиёсий Кенгаши Ижроия Қўмитаси масъуллари, ходимлар, депутатлар, энг фаол бошланғич партия ташкилотлари раислари, партиянинг фахрий аъзолари ва оммавий ахборот воситалари вакиллари иштирок этдилар.\nБайрам тадбирини партия вилоят Кенгаши раиси, халқ депутатлари вилоят Кенгаши депутати Хуршидахон Халилова очиб, айни кунга қадар партия вилоят кенгаши томонидан эришилган ютуқлар хусусида гапириб, йиғилганларни айём билан қутлади. Шунингдек, сўз олган, депутатлар, фаоллар ва ёшлар вакиллари партия томонидан яратилаётган имкониятлар, рағбатлардан куч олиб фаолият юритаётганликларини мамнуният билан таъкидладилар.\n-O’zLiDeP ташкил топган илк кунлардан партиянинг нафасини, елкадошлигини фаолиятимда ҳис қилдим, - дейди халқ депутатлари вилоят кенгаши депутати Манзурахон Эгамова. – Зарур жойда кўмак олдим, керак бўлганда, ёшлардан маслаҳатимни аямадим. 17 йил оз вақт эмас, албатта. Бир фарзанднинг туғилиб, балоғат ёшига етадиган давр. Демак, партиямиз айни балоғат ёшида. Бундан кейин унинг янада камол топиши, тараққий этиши учун сидқидилдан хизмат қиламиз.\nТадбир давомида иштирокчилар “Энг фаол БПТ”, “Энг фаол депутат”, “Энг фаол партия ходими”, “Ёшлар қанотининг энг фаол аъзоси”, “Партия фаолиятини ёритишда энг фаол ОАВ” каби қатор номинациялар бўйича партия вилоят Кенгашининг ташаккурномалари ва эсдалик совғалари билан тантанали тақдирландилар.\n-Ўтган йилги сайловларда илк бор қатнашиб, халқ депутатлари вилоят кенгаши депутатлигига сайландим, - дейди шахрихонлик Мансурбек Мамаюсупов. – Бугунги байрам тадбири баҳона сайловчиларга елкадошлик, уларнинг манфаатлари йўлида қилаётган арзимас меҳнатларимиз эътироф этилиб, рағбат топганидан хурсанд бўлдик. “Энг фаол депутат” номинацияси бўйича тақдирланганим фаолиятимда янги ташаббусларга, янги шижоатларга эшик очади. Камтарона хизматларимизни қадрлаган партия мутасаддиларига раҳмат!\nТадбирдан сўнг депутатлар ва тадбиркорлар томонидан ўз сайлов округларида “17 йилликка 17 мингта хонадонга меҳр-саҳоват” лойиҳаси доирасида саховат тадбирлари ташкил этилиб, лойиҳа ижроси томон қадам ташланди.\nЎзбекистон янгиликлари » Сиёсат » O’zLiDePнинг 17 йиллик байрами Андижонда кўтаринки руҳда нишонланди


Одам савдоси: ҲУЖУМ, ҲОЛАТ, ҲИМОЯ… – Teleradio.UZ\nBosh sahifaJAMIYATОдам савдоси: ҲУЖУМ, ҲОЛАТ, ҲИМОЯ...\nОдам савдоси: ҲУЖУМ, ҲОЛАТ, ҲИМОЯ…\nИнсон дунёга ҳур бўлиб келади. Унинг эркинлиги ва озодлиги дахлсиз. Чунки, у онгли, тенгҳуқуқли мавжудот. Бироқ сўнгги йилларда мана шу бебаҳо ва дахлсиз ҳуқуққа тажовуз, таъбир жоиз бўлса ҳужумлар кўпаймоқдаки, бу жаҳон ҳамжамиятини ҳақли равишда ташвишлантирмоқда.\nАлбатта, бундай ҳолатларни биз одам савдоси ва трансмиллий жиноятлар мисолида кўришимиз мумкин. Ривожланаётган ёки иқтисодий жиҳатдан салоҳияти паст давлатлардан турли мақсадларда: текин ишчи кучи сифатида, фоҳишабозлик, инсон танаси органларидан фойдаланиш ва яна бошқалар мисолида замонавий қулликка тортилаётганлар сафи эса миллионлардан ошмоқда? Хўш, бундай тажовузларга сабаб нима? Одам савдоси қачондан пайдо бўлди? Қандай курашилмоқда?\nҚУЛЛИКНИНГ ЗАМОНАВИЙ ШАКЛИ\nОдам савдоси қулликнинг замонавий шакли бўлиб, XXI асрнинг энг жиддий, глобал муаммоларидан бирига айланди. Шунинг учун ҳам мазкур трансмиллий жиноят бутун инсониятни ташвишга солмоқда. Одам савдоси иқтисодий ривожланган давлатларга ҳам, сиёсий ва иқтисодий ўтиш даврини бошидан кечираётган давлатларга ҳам, урушлар ва қуролли можаролардан жабр чекаётган давлатларга ҳам хосдир. Афсуски, одам савдоси ва қуллик XXI асрда ҳам яшаяпти.\nБМТ ва Халқаро миграция ташкилоти экспертларининг расмий маълумотларига кўра мазкур жиноятдан жабрланганлар сони бир неча миллионларни ташкил этмоқда. Дунё давлатларида одам савдоси ва қулликнинг турли хил кўринишларига қарши муттасил кураш олиб борилаётганига қарамай, ушбу трансмиллий жиноятнинг энг мудҳиш, янги кўринишлари, яъни одам (айниқса, болалар) тана аъзолари — трансплантлар билан савдо қилиш жинояти кучаймоқда. Халқаро экспертларнинг ҳисоб-китобларига қараганда, ҳар йили жаҳонда 2 миллион 700 минг киши одам савдоси қурбонига айланади. Ҳар йили 600-800 минг нафар аёл ва бола алдов йўли билан чет элларга олиб кетилиб, сотиб юборилади. Айниқса, одам савдоси жиноятидан жабрланганларнинг 80 фоизини фоҳишаликка мажбурланаётган аёллар, арзон ишчи кучи сифатида баҳоланаётган ёш болалар ташкил этаётгани дунё ҳамжамиятини жиддий ташвишга солмоқда. Ҳозирча бу жиноят тўридан ҳеч қайси мамлакат четда қолаётгани йўқ. Ҳатто Европа давлатлари ҳам одам савдосидан азият чекмоқда. Одам савдосига қарши курашиш бўйича халқаро ташкилотларнинг расмий маълумотларига кўра ҳар йили Ғарб мамлакатларига 200-500 минг киши одам савдоси жинояти қурбони мақомида олиб кирилади. Уларнинг 60 фоизини аёллар, 40 фоизини эркаклар ташкил этади.\n“ҚУЛЛАР”: УЛАР КИМЛАР?\n— ёшлар ва ўсмирларнинг етарлича ахборот ва маълумотга эга эмаслиги. Ёш йигит-қизлар соддадил бўлиб, кўпинча кўтаринки руҳда юришади. Уларнинг аксарияти хориждаги ҳаёт кинолардагидай гўзал эмаслигини, бегона юртда турли хавф-хатарлар ҳам борлигини, тегишли рухсатнома ва шартномаларсиз ноқонуний ишлашга бориш оғир оқибатларга олиб келиши мумкинлигини билишмайди. Таъсирда ушлаш усуллари Жиноятчиларнинг асосий мақсади одамларни мажбуран эксплуатация қилиш ва шу орқали мўмай даромад топишдан иборат. Улар ҳар қандай йўл билан «қул»ларини ўз таъсирларида ушлаб туришга уринишади. Яъни жабрдийдалари қаршилик кўрсатишини ёки қочиб кетишини исташмайди. Бунинг турли усуллари бўлиб, улар алоҳида ёки биргаликда қўлланади. Қарзга ботириш. Масалан, одам савдоси жабрдийдасидан гўёки йўл, озиқ-овқат, турар-жой ва ҳоказо харажатлари учун тўланган «қарз»ини қайтаришни талаб қилишади. Бечора жабрдийда ишлагани сари «қарз» камаймайди, аксинча, кўпайиб бораверади. Натижада у кучдан қолганида ҳам, касал бўлганида ҳам, ҳатто ўлгунича қаттиқ ишлатилади. Яккалаб қўйиш ва ҳужжатларни тортиб олиш. Жиноятчилар шахсий ҳужжатларини олиб қўйиш билан одам савдоси жабрдийдасига ўз мамлакатига қайтиш ёки бошқа ерга кетиш имконини чеклаб қўйишади. Улар аввалдан «қул»ларининг онгига ҳамма ерда одамлари борлигини, ҳуқуқ-тартибот органлари ҳам улар тарафидалигини, шикоят қилиш бефойдалигини сингдиришади. Жабрдийдаларнинг қариндошларига зарар етказиш билан қўрқитиш. Жиноятчилар ўз жабрдийдаларининг оила аъзолари ҳақида тўлиқ ахборот йиғишади ва одамлар бўйсунмаса ёки қочиб кетса, яқинларига зарар етказиш билан қўрқитишади.\nЖиноят қурбони бўлмаслик учун нима қилиш керак? Одам савдоси жиноятининг қурбонига айланмасликнинг имкони борми? Бор, албатта. Мутахассислар амалиётдаги воқеалар, жабрдийдаларнинг кўрсатмалари асосида айрим тавсияларни ишлаб чиқишган. Улар қуйидагилардан иборат:\n— шубҳали, нотаниш одамлардан қарз олманг. Борди-ю, қарз олганда ҳам, уни олиш ва қайтариш шартларини аввалдан келишиб олинг. Агар сиз хорижда ишлаш ёки ўқишга кетаётган бўлсангиз: — шартномани ташкилотнинг мамлакатингиздаги ваколатли идорасида имзоланг, чет элга боргандан кейин имзолаш таклифига рози бўлманг;\n— паспортингиз, йўл чипталарининг нусхаларини олинг ва уларни ҳужжатларнинг аслидан бошқа ерда сақланг. Оила аъзоларингизга, яқинларингизга чет элдаги ишлаш ва яшаш манзилларингиз ҳақида тўлиқ маълумот қолдиринг, чет элга олиб чиқувчи, иш берувчи фирма ёки ташкилотнинг манзили ва телефон рақамларини, раҳбарларининг исм-фамилиялари ва бошқа маълумотларини хабар қилинг. Сафар олдидан ўзингизнинг хавф остида қолганингиз ва мададга муҳтожлигингизни англатадиган сўз ёки иборани ўйлаб топинг ва оилангиздагиларга қолдиринг. Шундай қалтис ҳолатлар бўладики (ўғирлик, зўрлик билан ушлаб туриш сингари), оилангиз билан суҳбатингизни жиноятчилар назорат қилиб туради, шунда сиз ўша сўз ёки иборани айтганингизда, яқинларингиз сизнинг хавф остида эканингизни билиб олишади. Бу сўз ёки ибора жуда оддий ва жиноятчиларда шубҳа туғдирмайдиган бўлиши лозим.\nХалқимизда андиша ва ишонч кучли. Қариндош уруғи, қўшниси ёки синфдош, сафдошининг гапига ишонади, унга эргашади. Масалани қонуний томонидан кўриб чиқиш ва тегишли ҳужжатларни расмийлаштириб қўйиш ёки тегишли жойга мурожаат этишда айнан мана шундай хислатлар йўқ қўймаслиги мумкин. Бироқ, эртага алданиш қолгач эса… Юқорида одам савдосининг ҳужум ва тажовузлари, бугунги ҳолати, қандай жалб этиш усуллари ва ундан қандай ҳимояланиш ҳақида батафсил тўхталиб ўтдик. Хулоса чиқариш ва замонавий қуллик чангалига тушиб қолмаслик эса ўзимизга боғлиқ.


Жаҳонда коронавирусдан ўлганлар сони 4,5 миллион кишидан ошди\n25 июн 2022, Тошкент вақти: 10:15\nСўнгги бир сутка ичида дунёда 354 802 киши коронавирусга чалинди.\nКоронавирус бўйича мустақил статистикани олиб бораётган АҚШнинг Жонс Хопкинс университетининг билдиришича, 7 сентябрь ҳолатига кўра, вирус юққанлар сони 221 миллион 132 мингдан ошди. Беморлардан 4 миллион 575 мингдан ортиғи вафот этган.\nСўнгги бир сутка ичида дунёда 354 802 киши коронавирусга чалинди. Беморлардан 6 527 нафари кўз юмди.\nКасаллик тасдиқланган ҳолатлар бўйича АҚШ ҳамон биринчи поғонада турибди. Жаҳон соғлиқни сақлаш ташкилотининг билдиришича, шу кунда АҚШда коронавирусга чалинганлар сони 39 миллион 640 мингдан ошди.\nИккинчи ўринда Ҳиндистон (33,027 миллиондан ортиқ), учинчи ўринда Бразилия (20,877 миллиондан ортиқ), тўртинчи ўринда Россия (7,030 миллиондан ортиқ) ва бешинчи ўринда Британия (6,978 миллиондан ортиқ) бормоқда.\nЖонс Хопкинс университетининг билдиришича, жаҳонда шу кунгача коронавирусга қарши 5 миллиард 506 миллиондан ортиқ доза вакцина қўлланилган.


Бир қизнинг холис эътирофи\nГвинеяда таниқли дин арбоби ўлдирилди\nУч дин вакиллари хоккей ўйнашди\nТел-Авив Уммондан кечирим сўради\nКанада ҳукумати масжид хавфсизлигини таъминлашдан бош тортди\nҚатар Юсуф Қорзовийга чиқарилган ҳукмни қоралади\nОсиё чемпионатида фожеа қурбонлари хотирланди\nЖиззахлик тадбиркор хайрли ишга қўл урди\nСейшанба, 05 Январ 2016 15:43\nСайтга киритган Administrator\n(0 та овоз берилган)\nЕтти, йўқ, саккиз йил олдин Исломга келган эдим. Аввалида жуда кўп ёруғлик бор эди. Уларнинг ҳаммаси дарҳол йўқ бўлгани йўқ. Ўшанда ухувват, биродарчилик ва бирдамлик руҳини ҳис қилган эдик, тоғнинг энг чўққисида эдик, майин шамол эсиб турарди ва ҳаммаси, албатта, яхши бўлишига қаттиқ ишонар эдик.\nБизга ким ва қачон бомба ташлаб, бирдамлигимизни парчалаб ташлаганини билмайман. Бироқ кўп вақтлар ўтиб, қачонлардир бошқаларга қараб отган ўзимизнинг бомбамиз ўзимизга бумеранг бўлиб қайтганини билиб, тушундим.\nЎшанда бизга ўзимиз устимизда ишлашимиз ўрнига бошқаларнинг устидан кўпроқ ишлаш чиройлик бўлиб кўринган бўлса керак. Насиҳат танбеҳларга айланди, танбеҳлар эса такфирга, такфир эса барчани ва ҳар бир нарсани ёмонлашга айланди.\nОзгина бўлса ҳам ўзгача фикрлайдиганлардан ташқари, биз қўштирноқ ичига олган уламолару толиби илмлар ва бошқа бизга ўхшамаганларнинг ҳамма-ҳамммаси ғилдирак тагида қолиб кетди.\nБизни эшикдан таклиф қилишмаса ҳам, ўзимиз деразалардан ошиб кирдик. Биз динни одамларга эмас, балки ўзимизга ўзимиз сўзлар, бошқалар учун очилишни истамас эдик.\nБиз жар тубида ётган бошқаларни томоша қилиш учун жарликка ўзимиз яқин келибмиз, ҳатто жарга қулаганимизни ҳам сезмай қолибмиз. Шиддат билан жарга йиқилиб, ўзимиз учун азиз бўлганларни ҳам йўқотдик. Йиқилишда юзимиз, шаънимиз ва барча-барчасини йўқотдик, қаттиқ зарбаларга дучор бўлдик.\nЎзимизга келишимиз жуда оғир бўлди.\nҚаранг, бундан дарс олиш ўрнига жарнинг энг тубида ётсак ҳам бир-биримизни тепиб, лаънатлаб ётибмиз. Баъзиларимиз тепадагиларнинг бу ҳолатга эътибор қилмаётгани ва улар ҳам тубанликка тушиб бизга ёрдам бермаётгани, бошқа баъзиларимиз тепадаги ахмоқлар тепага лойиқ эмас ва улар биз эришган барча нарсаларни йўқотмоқчи, дея нолимоқда. Биз дин соҳасида ҳеч нарсага эришганимиз йўқ, эришганимиз ўзимизга-ўзимиз муаммоларни келтирганимиз бўлди, ҳалос.\nОдамлар ўлиб кетади, бироқ уларнинг даъватлари қолади. Биздан-чи, ихтилоф ва фитналардан бошқа нима қолди? Нечтасига Қуръонни ўргатдик, ўзимиз-чи, ўзимиз ундан ўргандикми? Нечтасига тавҳидни ўргатдик, баъзи ўзимизга “керакли” жойлардан бошқа яна нимани ўргатдик? Бошимизга тушган барча бало ва мусибатлар ўзимиздан, бу ибора ҳар қайсимизнинг пешоналаримизга ҳам ёзиб қўйилади, ҳали...\nБу ачинарли ва қайғули ҳодисадир. Ғаразли манфаат ва шахсий фикрга эга бўлган ҳолда орзулар нимага олиб келиши ҳақидаги қайғули ибратдир.\nИнтернет маълумотлари асосида\nЭнг янги мақолалар - Administrator\nИсломнинг нуфузи ортмоқда\nСодиқ Хон Дональд Трампнинг Буюк Британияга келишига қарши\nТуркия ҳаво кучлари сафида биринчи ҳижобли аёл\nИмом Термизий халқаро илмий-тадқиқот марказини ташкил этиш чора-тадбирлари тўғрисида\nЯпонлар Қуръон тиловатидан ҳайратга тушишди\nУшбу бўлимдаги бошқа мақолалар: « Фитна пайтида нима қилиш керак? Сохта ислом экстремизмининг белгилари »\nЯнвар 2018 (133)\nФеврал 2017 (84)\n2016 ЙИЛДА КЎП ЎҚИЛГАН МАҚОЛАЛАР\nПайғамбаримиз Муҳаммад расулул…\n14 Январ, 2016\n10 Январ, 2017\n06 Декабр, 2016\n300 нафар мусулмон арбоблар Тр…\n07 Декабр, 2016\nАҳмад ибн Ҳанбал розияллоҳу ан…\n28 Ноябр, 2016\nЧеченистон "Украинада қўш…


"Менинг исмим Ёрқин, мен террорчи эмасман!" | Azon.uz - Ахборот-таҳлилий портал\n6530 14:31 06.07.2020\nГапни бекорга бу жумла билан бошламадим. Аслида бу сўзлар "Менинг исмим Хон" фильмидан. 2010 йилда суратга олинган фильмнинг режиссёри ҳиндистонлик Каран Жоҳар. У мазкур кинони мендаги маълумотларга кўра, Исломни қабул қилгандан кейин олган. Картинанинг муваффақияти шундаки, фильм қаҳрамони орқали Америка президентига мусулумонлар террорчи эмаслиги ҳақида баёнот берилган. Рости ушбу картинани кинотеатрда томоша қилганман ва кўз ёшларимни тиёлмаганман. Тасаввур қилинг, бир хаста мусулмон орқали бутун дунёга мусулмонларнинг террорчи эмаслиги ҳақида баёнот берилса. Кино бош қаҳрамони этник мусулмон ҳисобланган Шоҳрух Хон. У этник мусулмон, яъни амали йўқ. Лекин ўша этник мусулмон ўзига берилган қаҳрамонни шунчалик маҳорат билан ижро этганки, беихтиёр мусулмонларни яхши кўриб қоласиз.\nКейинги фильм "Пикей". Бу ҳам ҳинд фильми. Аслида картинада ислом ҳақида умуман гап-сўз йўқ, аммо кино ислом ҳақида, тавҳид хақида. Фильм тўлиқ бутпрастликни йўққа чиқарган. Яккахудоликни тарғиб қилган. Қаранг, бутпарастлик ҳукмрон юртда шундай картина олиняпти. Фильм орқали бутпарастларнинг пуч ғояларини йўққа чиқариб, Ягона Аллоҳга сиғинишга тарғиб қиляпти.\nЭнди " Гумроҳ", "Алданган аёл", "Тубанлик", "Одноклассники " каби ўзбек картиналарига эътибор қаратсак. Шу жойида юзингиз тиришиб, энсангиз энг юқори чўққида қотиб кетди-я? Қотадиям-да, чунки аҳолиси 95 фоизи мусулмонлардан ташкил топган юртда мусулмонларга, уларни динига қарши фильмлар суратган олинса, қанчалик ачинарли ҳолат! Тасаввур қилинг-да, бу кинони кўрган қанчадан-қанча инсонлар мусулмонлар, ислом ҳақида нотўғри тушунчаларга эга бўлиб қолди. Ушбу картиналар мусулмонларни ёмонотлиқ қилиб, уларни чаласавод кўрсатиб бизнинг зиёнимизга ўйнаяпти.\nҲали ҳам зиёни давом этади. Бу фильмлар ТВ каналлари орқали бериб борилар экан, билингки, бизнинг зиёнимизга хизмат қилишда давом этади. Нафақат бизнинг зиёнимизга, балки ушбу фильм ижодкорлари зиёнига ҳам хизмат қиляпти. Сиз ҳозир биз бу картинада ишлаб, моддий манфаат олганмиз дейишингиз мумкин, лекин охиратингиз учун бу кинолар кони зиёндан бошқа нарса эмас.\nҲаёт бугунингиздан иборат эмас, эрта бор, улуғ кун бор. Амалларимизнинг зарраси ҳисоб-китоб қилинадиган кун бор. Ўша кунда Роббимиз ҳузурида юзингиз қаро бўлиб, бошингиз эгик ҳолда туришни наҳот ўйлаб кўрмайсиз. Ҳозир ўткинчи шуҳратга учаётгандирсиз, билингки бу шуҳратингиз эртага сизга тариқчалик фойда бермайди. Сизга фойда берадигани ҳозир қилган тавбангиз, тазарруйингиздир.\nСиздан илтимос, мусулмонларни ёмонотлиқ қилиб кўрсатишни бас қилинг!\nХулоса ўрнида шуни айтиш мумкинки, бугунги медиа олами мусулмон режиссёрга ўта муҳтож.\nҲурматли акаларим, агар сизнинг фарзандингиз, вояга етиб, олийгоҳга топшириш вақти келган бўлса ва унга яхшигина диний таълим берган бўлсангиз, режиссёрлик йўналишига ўқишга беринг. Шундагина иншааллоҳ ҳақиқий исломни, асл мусулмонларни кўрсата оладиган фильмларни томоша қилишимиз мумкин, валлоҳу аълам.\nЁрқин ХАЛИЛ, режиссёр\nЎзбекистон фильм Махсус таҳлил Мақолалар\n128 20:01 12.08.2020\n1099 19:32 12.08.2020\n371 18:09 12.08.2020\n384 17:00 12.08.2020\n718 19:16 11.08.2020


БУГУНГИ СИЁСИЙ ЖАРАЁНДА ЎҚИТУВЧИЛАР ВА ОТА-ОНАЛАР ОЛДИДА ТУРГАН ВАЗИФАЛАР » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » БУГУНГИ СИЁСИЙ ЖАРАЁНДА ЎҚИТУВЧИЛАР ВА ОТА-ОНАЛАР ОЛДИДА ТУРГАН ВАЗИФАЛАР\nБарчамизга маълумки, бутун дунёга таҳдид ва хавф солаётган коронавирус пандемияси сўнгги пайтларда инсонлар ҳаётига жиддий салбий таъсир кўрсатиб, одамлар мураккаб даврни бошдан кечирмоқдалар.\nМамлакатимизда Муҳтарам Президентимиз Шавкат Миромонович Мирзиёев раҳбарлигида коронавирус пандемиясини жиловлаш, аҳоли саломатлигини ҳар томонлама ҳимоя қилиш учун барча чоралар кўрилмоқда.\nДунё ҳамжамиятини сергакликка чорлаган бугунги вазиятда юртимизда карантин жорий этилиши билан бирга, кўплаб йўналишлар каби таълим соҳаси вакилларига ҳам муносиб масъулият юклади. Хусусан, ўқув жараёнларини онлайн тарзда давом эттириб, ўқувчиларнинг билим олишини узвий ташкил этиш бўйича вазифалар берилди.\nЖорий йилнинг 30 март кунидан бошлаб барча умумтаълим мактабларида 4-чорак ўқув жараёнларини масофавий таълимни йўлга қўйиш мақсадида вазирликнинг тегишли (2020 йил 31 мартда 91-сонли) буйруғи қабул қилинди .\nУнга кўра, фан ўқитувчиси, ота-оналар ўқувчиларнинг масофавий билим олишларига кўмаклашиши зарурлиги ва бунда уларнинг вазифалари белгиланди:\nПахтакор тумани халқ таълими бўлими тасарруфидаги 18 та умумтаълим мактабларининг ўқувчилари жорий йилнинг 30 март кунидан буён Халқ таълими вазирлиги томонидан ташкил этилган видеодарсларни 3 та телеканалларда:\n“National Geography Wild” телеканалида 1-4-синфлар – 5012 нафар;\n“Evrosport” телеканалида 5-8-синфлар – 4602 нафар;\n“Охота ва рыбалка” телеканалида 9-11-синфлар - 2955 нафар,\nжами 12569 нафар ўқувчилар дарс жадвалида белгиланган вақтда, ўз уйларида, ота-оналари ҳамкорлигида тўлиқ иштирок этишмоқдалар.\nTeлеграмм тармоғида ишга тушган “Online Maktab” канали орқали ота-оналар фарзандларига ўтилган мавзуни тушунмаган жойларини такрорий кўриш учун қулайликлар яратиб берилмоқда. Бу борада тумандаги 2, 4, 6, 9, 13, 17-умумтаълим мактаблари ўқувчилари ва уларнинг ота-оналари фаол иштирок этишмоқдалар.\nЖумладан, тумандаги 6-умумий ўрта таълим мактаби ўқувчиларининг ота-оналаридан Файзиева Фарида, Қаюмова Севара, Маматқулова Дилрабо, Алмуродова Муқаддас, 9-умумтаълим мактаби ўқувчиларининг ота-оналаридан Жўраева Ойдин, Ғойибназарова Раъно, Саидова Дилфуза, Хўжамова Барно, Бойзоқова Гулзодалар ўз фарзандлари билан кунлик дарс машғулотларини мунтазам равишда назоратга олиб, дарсдан бўш вақтларини мазмунли ташкил этилиши учун етарли шароитлар яратиб беришмоқда.\nАчинарлиси, баъзида мол боқиб, бозорда савдо-сотиқ ишларига аралашиб, кўчада бемақсад юрган ўқувчиларга кўзимиз тушади. Мана шундай ҳолатлар айрим ота-оналарнинг ўз фарзандларининг етарли билим олиши, бугунги имкониятлардан самарали фойдаланишига эътиборсизлик билан қараётганлигини билдиради.\nШу ўринда туманимизда янги ташкил этилган 1-массивда ташкил этилган саводхонлик синфи ўқувчиларининг ҳам бугунги кунда ота-оналари ҳамкорлигида масофадан берилаётган дарсларни қунт билан ўрганиб, уй вазифаларини ўз вақтида бажараётганлиги кўриб, масофавий дарсларнинг айни фурсатда самарали ёндашув билан ташкил этилганлигининг гувоҳи бўламиз.\nЖараёнларни кузатиб шуни англаш мумкинки, масофавий дарслар ўқитувчилар билан бир қаторда ўқувчиларнинг ота-оналарини жалб этгани айни муддао бўлди. Боланинг илм олишини ота-она кузатиб турар экан, албатта ўзлаштиришида янада ижобий натижа бўлади.\nШунингдек, онлайн дарслар болани ўз хоҳиши билан илм олишга ундайди. Чунки бола яқинларига дарсда олган баҳоларини айтиб мақтанишга қизиқади. Демак, ўз ўрнида яқинлари кўзи олдида ўқитувчисининг рағбатли муносабатини олишга ҳам уринади. Қувонтирган жиҳати — дарсларни ота-оналар ҳам қизиқиб, талаб этиб туради. Бу эса ўқитувчининг ҳам ўз устида ишлашига сабаб бўлади.\nБундан ташқари, бола ишончли назорат билан дарсларни бажаришга ундаб турилади. Кези келганда, ота-оналар ўқитувчиларнинг ҳар бир ўқувчига билим улашиши осонликча амалга ошмаслигини, уларнинг масъулиятини англаган ҳолда миннатдорлигини ҳам билдирмоқда. Дарҳақиқат, масофавий дарслар тажрибаси худди ўқувчига алоҳида ёндашув билан эътибор қилинаётгандек самара бериши турган гап.\nЯна бир муҳим томони, ота-оналар ва ўқувчилар компьютер технологияларига янада яқинлаштирилади ва унинг имкониятларидан турли ўйинларни ўйнаш учунгина эмас, илм олишда фойдаланиш мумкинлиги сингдирилади.\nЎйлаймизки, онлайн дарсларни кузатиб, вазифаларни бажариш масъулияти болага ёшлигиданоқ пайдо қилинса, келажакда таълимни турли усулда олиш имкониятига кўниктирилади.\nРеспубликамизда ўқувчиларнинг бўш вақтларини мазмунли ўтказишлари учун турли танловлар ташкил қилинган. Ўқувчилар уйларида қолиб бундай танловларда онлайн иштирок этяптилар. Президентимиз Ш.Мирзиёев ташаббуслари билан илгари сурилган «Бeшта муҳим ташаббус» ҳозирги кунда ўқувчиларнинг уйларида давом этяпти. Улар бадиий китоб мутолааси, оилавий спорт тадбирларини ўтказишяпти. Буни барчамиз интернет тармоқлари орқали кузатиб боряпмиз.\nБизнинг вазифамиз ана шу манбалардан фойдаланиб, ўқувчиларимиз билан ишлаш. Фурсат оз қоляпти. Ҳадемай бугунги синовли кунлар ҳам ортда қолади. Бугун бизнинг қанчалик самарали меҳнат қилганимиз вақти келганда ўз натижасини намоён қилади.\nСиз билан бирга, ҳали олдимизда бажарилишини лозим бўлган улкан вазифалар кўп ва келгусида уларни ҳам босқичма-босқич ҳал этиб борамиз. Кимдир таҳсилни олий ўқув юртида давом эттирса, яна кимдир ҳалол меҳнати билан оиласига қанот бўлади.\nҚаерда бўлманг, мактаб партасида олган билимларингиз сизга қўл келишига, келгусида уларни янада мустаҳкамлаб боришингизга умид қиламан. Ватанимиз ривожи учун ўз ҳиссангизни қўшишингизга аминман.\nСиздан ўз билимингиз ва салоҳиятингиз билан олий ўқув юрти талабаси бўлишдек улкан натижалар кутиб, ота-онангиз ва устозларингизни бошини кўкка етказасиз деб умид қиламан.\nАзиз Пахтакор туманининг фидойи, жонкуяр устозлари, ҳурматли ота-оналар!\nГарчи бир-биримизни кўрмаётган бўлсак ҳам қалбан биргамиз, ватан кeлажаги, жондан азиз фарзандларимизнинг порлоқ эртаси учун бугун ҳаракат қилайлик, қўлни қўлга бeрайлик!\nХайрқулова Дилфуза Абдулаҳатовна\nПахтакор тумани халқ таълими бўлими мудири


Жамият 20.08.2019 160\nМаълумки, мижоз ва харидорлар сонини кўпайтиришда рекламанинг ўрни катта, ҳатто беқиёс. Рекламанинг эса ўзига хос қонун-қоидалари бор. Чунки бу борада ҳалол рақобат таъминланиши, бир маҳсулот тарғиботи орқали бошқаси камситилмаслиги, ерга урилмаслиги даркор. Содда айтганда, инсофсиз рақобатга йўл қўйилмайди.\nҚолаверса, ҳозирги Монополияга қарши курашиш қўмитаси талабларига кўра, "номер один", "самый", "лучший", "первый", "лидер", "только", "эффективный", "настоящий", "идеал", "энг малакали", "энг аниқ", "энг тезкор", "энг сўнгги", "энг тўлиқ", "фақат бизда", "фақатгина", "етакчи", "экологик тоза", "соф", "тирик маҳсулот", "енгил таъм", "жуда олий сифатда", "халқаро стандартларга тўлиқ жавоб берадиган", "барча талабларга тўлиқ жавоб берадиган", "юз фоиз кафолат, юз фоиз натижа", "барча", "ҳар қандай" каби сўз - иборалардан ҳеч қандай исбот, далил ва асосларсиз рекламада фойдаланилиши мумкин эмас, яъни бунга йўл қўйилса, қонун бузилиши саналади.\nАлбатта, талаб жуда тўғри қўйилган, бироқ бир алоқа компаниясининг рекламасида "Етакчи. Инновацион..." деган, ичимлик суви рекламасида "экологик тоза" (гўё бошқалари тоза эмасдек) сўзлар ҳар куни телевизорда қулоғингизга чалиниб турса, ҳайрон бўларкансиз. Бу қўмита ўзи талаб қўйиб, ўзи бажармас экан-да, деган хаёлга борасиз-да, тўғрими?\nҲолбуки вилоятда ҳам бундай ҳолатларга ҳар қадамда бўлмаса ҳам ўзига етар даражада дуч келинавериб, ўрганиб ҳам кетилган.\nМисол учун, Қарши шаҳридаги бир чойхона кабоби реклама қилинаркан, улкан ҳарфлар билан "№1" деб ёзиб қўйишибди. Албатта, бундай "эълон"дан кейин кўпчиликнинг бу кабобдан бир татиб кўргиси келади. Мижоз чақиришнинг яхши йўли бу. Аммо уларнинг "номер один" деган даъвосига бошқа кабобхоналар қандай муносабат билдираркан? Ҳар ҳолда улар ўзини ўнинчи ё йигирманчи даражали ҳисобламаса керак.\nЁки келинлар либосини ижарага берадиган шохобчалардан бири "Бир қадам олдинда" эканлигига нима дейсиз? Гўё бошқалар лайлак ҳайдаб юргандай. Эски шаҳардаги бокс залининг "номер один" эканига ҳам кўнасиз, бошқа иложингиз йўқ.\nХўш, бундай инсофсиз рақобатга киришган, реклама тўғрисидаги қонун талаблари бузилган эълонлар қаердан чиқиб кетяпти? Нега уларнинг назорати билан рақобат бошқармаси деган идора мутахассислари шуғулланмаяпти? Ё қонун ўз йўлигаю, реклама ҳар ким хоҳлаганидайми? Тегишли масъуллар бу битикларни кўрмаганига эса ишониш қийин. Балки кўриб, кўз юмишаётгандир, ким билади...


Раҳбар қўл остидагиларни таҳқирлашга қонунан ҳам, маънан ҳам ҳақли эмас — Шуҳрат Ғаниев – Газета.uz\n30 ноябр, душанба COVID-19 Ob-havo Zira Вакансиялар\nРаҳбар қўл остидагиларни таҳқирлашга қонунан ҳам, маънан ҳам ҳақли эмас — Шуҳрат Ғаниев\nФарғона вилояти ҳокими Шуҳрат Ғаниев раҳбарларнинг ходимларга қўпол муносабатда бўлиши масаласига муносабат билдирди.\n8 январ 2019, 16:35 Жамият\nЎзА томонидан ўтказиб келинаётган «Бир саволга бир жавоб» лойиҳасида Фарғона вилояти ҳокими Шуҳрат Ғаниев «Нима учун айрим ҳокимлар ходимларига қўпол муносабатда бўлади?» деган саволга жавоб берди.\n— Баъзи ижтимоий тармоқларда вилоятда ҳокимлар қўл остидаги ходимларга қўпол муносабатда бўлаётгани ҳақида хабарлар тарқалди. Сизнинг назарингизда, бугунги раҳбар, ҳоким қандай бўлиши керак?\n— Биз дунё ҳалқлари билан тенг ҳамкорликда, ҳеч кимдан кам бўлмай турмуш кечиришни, фарзандлар камолини кўришни истасак, барча биргаликда ҳаракат қилиши, эзгу ниятларимиз йўлидаги камчилик ва тўсиқларни бартараф этишга бирга курашишимиз лозим. Эришолмаган ютуқларимиз ва бой берилган имкониятлар учун кимнидир айбдор қилиш эмас, аксинча бунга масъул бўлган раҳбарнинг, ҳокимнинг атрофига жипслашишимиз шу вазифаларни бажаришга ўз ҳиссамизни қўшишимиз муҳимдир.\nШу ўринда ҳокимларимиз ҳам бир нарсани чуқур англаб олишлари лозим, қаерда бунёдкорлик ишлари олиб борилса, халқнинг руҳи кўтарилади, эртанги кунга ишончи ортади. Қаерда тадбиркорлик муҳити яхшиланса, тадбиркорларнинг боши қовуштирилиб фаолиятлари ривожи кўмак берилса, инвестицион муҳит яхшиланса, инвестиция жалб қилинса, ўша ҳудуд иқтисоди ривож топади ва юқоридаги вазифаларни амалга ошириш имкони бўлади.\nБугун ҳудуд ҳокими ҳар қачонгидан кўра кўпроқ изланадиган, мавжуд имкониятлардан оқилона фойдаланадиган, энг самарали янгилик ва ташаббуслар қила олиши лозим. Шиддат билан ўтаётган вақт, рақобатлар кучаётган муҳит, инсонлар эҳтиёжи ўсиб бораётган жараёнда шунчаки ҳисоботлар билан иш юритиб бўлмайди. Аҳоли бугун амалий натижаларни кўришни хоҳлайди.\nТўғри, баъзан ижтимоий тармоқларда раҳбарларнинг ходимларга қўпол муносабатда бўлганлиги ҳақида хабарлар ҳам тарқалиб қолади. Бу воқеликка ҳеч ким бефарқ эмаслигидан, жамоатчилик назоратининг кучайиб бораётганидан далолатдир. Тўғри, раҳбар ҳам инсон, у ҳам хато қилиши мумкин, аммо у ҳеч қачон қўл остидагиларни таҳқирлашга қонунан ҳам, маънан ҳам ҳақли эмас.\nБугунги раҳбар юксак билимли, маънавиятли, катта ҳаётий тажрибага эга, изланувчан, мустақил фикрлай оладиган, масъулиятли ва фидойи бўлиб, юртимизнинг равнақи учун бутун куч-ғайратини сарф этиши шарт. Ўзининг юриш-туриши, гап-сўзи, муомала-маданияти билан барчага ибрат бўлиши лозим. Ҳар қайси раҳбар -у ҳокимми корхона, ташкилот раҳбари бўладими бу лавозимни унга берилган синов деб билиши, ўзидан яхши ном ва яхши из қолдиришга, фарзандларига ўрнак бўлишга берилган имконият деб билиши лозим. Раҳбар талабчан бўлиш билан бирга, мудом халқ дарди, одамлар ташвиши билан яшамас экан, уларни ичига кира олмайди, ислоҳотларнинг ижросини ҳеч қачон таъминлай олмайди.\nАйрим ҳолларда ҳокимларимизнинг қўл остидаги ходимларга қаттиқ талаблар қўйиши учраб туради. Бироқ раҳбарда қатъиятлик, талабчанлик етишмаса, белгиланган вазифаларни ўз вақтида амалга ошира олмайди. Ҳеч бир ҳоким кўнгилхушлик учун овозини баланд кўтариб гапирмайди.\nШу ўринда афсус билан таъкидлаш лозимки, айрим ходимларимизда ҳали ҳам эски усулда фақат юқорининг топшириғини кутиб, ҳисоботдан-ҳисоботгача ишлаш, кунлик майда ишлар билан ўралашиб юриш ҳоллари учрайди. Ахир ҳудудларни комплекс ривожлантириш, пировардида, халқни рози қилишда ҳар бир соҳа, ҳар бир ходимнинг ўз ўрни ва ҳиссаси бўлиши керак. Ҳар биримиз ҳуқуқларимиз билан бирга бурч ва маъсулиятимизни унутмаслигимиз лозим. Бугун олдимизда жуда улкан вазифалар, юксак марралар турибди. Жонажон ватанимизнинг порлоқ келажаги ва тараққиёти учун барчамиз жипс ва аҳил бўлиб, янада ғайрат билан меҳнат қилишимиз ҳар қачонгидан муҳимдир.\n«Газета.uz» 2 728\n28.11 Пахта чигитини бошқа вилоятларга олиб чиқишни тақиқлаган ҳокимликларга нисбатан иш қўзғатилди (2)\n28 ноябр 15:13\n28 ноябр 13:37\n28 ноябр 13:16\n28 ноябр 11:48\n28 ноябр 10:59\n28 ноябр 10:30\n28 ноябр 09:34\n28 ноябр 08:34\nГулжаҳон Йўлдошева ишига оид суд бошланди


“Марказий ва Жанубий Осиё”: Асадов муҳокама қилинадиган уч асосий мавзуни маълум қилди - 05.07.2021, Sputnik Ўзбекистон\n“Марказий ва Жанубий Осиё”: Асадов муҳокама қилинадиган уч асосий мавзуни маълум қилди\nТошкентда “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидагиги юқори даражали халқаро анжуман бўлиб ўтади. 05.07.2021, Sputnik Ўзбекистон\nТОШКЕНТ, 5 июл — Sputnik. Тошкентда 15-16 июль кунлари “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидасиги юқори даражали халқаро анжуман бўлиб ўтади. Президент матбуот котиби Шерзод Асадов бу анжуман доирасида қайси масалалар муҳокамаси устувор бўлиши хусусида маълумот берди, деб хабар қилмоқда Sputnik мухбири.Унинг сўзларига кўра, анжуман доирасидаги иккинчи энг катта мавзулардан бири бу хавфсизлик масалалари муҳокамасидир. Учинчи асосий масалалардан бири эса икки минтақа ўртасидаги илм-фан, технология ва инновацион ҳамкорликка бағишланган масалалар муҳокамаси.“Ишончимиз комилки, мана шу конференция якунлари бўйича Жанубий ва Марказий Осиё орасидаги ўзаро боғлиқлик янада кучаяди ва бу албатта икки минтақанинг ривожланиш даражасининг янги босқичга чиқишига катта туртки бўлади”, - дея сўзларига якун ясади Асадов.Шавкат Мирзиёев ташаббуси билан ташкил этилаётган ушбу конференцияда дунёнинг қатор мамлакатларидан етук давлат ва сиёсат арбоблари, етакчи олимлар ва экспертлар, нуфузли халқаро ташкилотлар вакиллари иштирок этиши кўзда тутилган.\nмарказий ва жанубий осиё: минтақавий боғлиқлик. таҳдидлар ва имкониятлар, шерзод асадов, халқаро конференция\n© Пресс-служба президента УзбекистанаПресс-секретарь президента Узбекистана, замглавы его администрации Шерзод Асадов\nТошкентда “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидагиги юқори даражали халқаро анжуман бўлиб ўтади.\nТОШКЕНТ, 5 июл — Sputnik. Тошкентда 15-16 июль кунлари “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидасиги юқори даражали халқаро анжуман бўлиб ўтади. Президент матбуот котиби Шерзод Асадов бу анжуман доирасида қайси масалалар муҳокамаси устувор бўлиши хусусида маълумот берди, деб хабар қилмоқда Sputnik мухбири.\n“<...> бу анжуманнинг асосий мавзулари, бу биринчи навбатда, Жанубий ва Марказий Осиё ўртасида транспорт-логистика ҳамкорлигини кенгайтириш ва бу орқали янги иқтисодий имкониятларни яратиш”, - деди Асадов.\nУнинг сўзларига кўра, анжуман доирасидаги иккинчи энг катта мавзулардан бири бу хавфсизлик масалалари муҳокамасидир.\nУчинчи асосий масалалардан бири эса икки минтақа ўртасидаги илм-фан, технология ва инновацион ҳамкорликка бағишланган масалалар муҳокамаси.\n“Ишончимиз комилки, мана шу конференция якунлари бўйича Жанубий ва Марказий Осиё орасидаги ўзаро боғлиқлик янада кучаяди ва бу албатта икки минтақанинг ривожланиш даражасининг янги босқичга чиқишига катта туртки бўлади”, - дея сўзларига якун ясади Асадов.\nШавкат Мирзиёев ташаббуси билан ташкил этилаётган ушбу конференцияда дунёнинг қатор мамлакатларидан етук давлат ва сиёсат арбоблари, етакчи олимлар ва экспертлар, нуфузли халқаро ташкилотлар вакиллари иштирок этиши кўзда тутилган.


Москвада террорчиликда гумонланиб қўлга олинган 12 нафар меҳнат муҳожирининг аксари озодликка чиқарилди. 9 май арафасида Россия пойтахтида ҳибсга олинган 4 қирғизистонлик узбекка террорчилик моддаси асосида жиноий айблов эълон қилинди. Айни пайтда Россиянинг бошқа минтақаларида ҳам “террорчиликда” гумонланаётган марказий осиёлик диндорларга қарши махсус амалиётлар ўтказилаётгани маълум бўлди.\n“Террорчилар”нинг аксари қўйиб юборилди\nРоссияда кенг нишонланган Ғалаба байрами арафасида Россия пойтахтида террорчиликда гумонланиб ҳибсга олинган меҳнат муҳожирларининг 8 нафари озодликка чиқарилди. Уларнинг бир қисми миграция қонунчилигини бузгани учун мамлакатдан депортация қилиниши айтилмоқда.\nОхирги бир неча йилдан буён “айбсизлик презумпцияси” қоидаларига риоя қилишни бас қилган Россия оммавий ахборот воситаларининг ёзишича, қўлга олинганлардан Ойбек Саидов 3 июлгача ҳибсда қоладиган бўлди: у полицияга қуролли қаршилик кўрсатганликда айбланмоқда.\nРасмийлар асли қирғизистонлик, ҳозирда Тожикистон фуқароси бўлган 32 ёшли Ойбек Саидов нафақат Москвада, балки Душанбеда ҳам террорчилик ҳужумларини уюштиришга тайёргарлик кўрганини маълум қилди.\nШунингдек, Москванинг Мешчанский туман судида қирғизистонлик Фарҳоджон Муротов, Сирожиддин Эргашев ва Анваржон Тожболтаевларни тергов якунига қадар ҳибсга олиш тўғрисида қарор чиқарилганини Озодликка билдиришди. Анваржон Тожболтаев ва Ойбек Саидовдан полиция иккита автомат ва иккита ўқдон мусодара қилгани маълум қилинди.\n6 май куни Душанбе аэропортида 1994 йилда туғилган Достон Менглиқулов ҳам ушланди: маҳаллий ҳуқуқ-тартибот тузилмалари расмийлари уни мамлакатда портлаш уюштиришни режалаштирганликда айбламоқда. Достоннинг кўрсатмалари асосида Тожикистон ИИБси Қубодиёнда яна учта “исломий жангарини” қўлга олди.\nАввалроқ Москва нашрлари Россия кучишлатар тизимлари томонидан “террорчи” ва “Ислом давлат” гуруҳи жангарилари”, деб эълон қилинганларнинг 9 нафари Ўзбекистон, 2 нафари Россия ва 1 нафари Қирғизистон фуқаролари экани тўғрисида хабарлар тарқатган эди. Бу шахслар Москванинг турли туманларида асосан фаррошлик билан кун кечириб келгани маълум бўлди.\nКейинроқ Интерфакс агентлиги фаррош-мигрантлар Ғалаба куни “Барҳаёт полк” тадбирида “теракт уюштиришга ҳозирланганини” ўз манбасига таяниб хабар тарқатди.\nФедерал хавфсизлик хизмати маълумотномасида таъкидланишича, “қўлга олинган шахслар Сурия ва Туркия ҳудудида фаолият юритаётган халқаро террор ташкилотлари раҳбарлари кўрсатмаси асосида ҳаракат қилган”.\nТеррорчилар ва “ИД”гуруҳи жанггарилари Россиянинг барча минтақаларида аниқланди\nБироқ Россия ФСБси ҳанузгача қўлга олинган хорижлик ишчиларга қўйилган жиддий айбловлар бўйича фақат Life каби ҳукуматга қарашли телеканаллар орқали тасдиқлаш мумкин бўлмаган маълумотларни сиздириб келмоқда. Жумладан, “Анаконда” деб ном берилган ФСБ махсус амалиёти олиб борилган кунлари, Life Москванинг ғарбидаги стадионда футбол ўйнаётган 49 нафар меҳнат муҳожири қўлга олингани тўғрисида хабар тарқатди.\n“Улардан аксари май ойи байрамларида Москвада террорчилик ҳуружларини содир этишга тайёргарлик кўришга алоқадордир”, деб ёзди Россия пропагандаси илғорларидан бири Life.\nҲозирча на ФСБ ва на бошқа ҳуқуқ-тартибот идораларида Кунцево ҳамда Можайский полиция бўлимларига автобусларда келтирилган бу “футболчи-террорчилар”га қўйилган айбловлар борасида бирор маълумот олишнинг имкони бўлмади. Полиция бўлимларида Озодликка ўша куни келтирилган муҳожирлар ҳужжат ва бармоқ излари текширувидан кейин қўйиб юборилганини билдиришди.\nLife эса “Ясенево ва Гольяновода бу жиноий гуруҳнинг янги вакиллари”га қарши амалиётлар олиб борилганини ёзишни давом этди.\n“Коммерсант” нашри эса байрам арафасида қўлга олинган муҳожирларнинг барчаси “Ҳизб-ут Таҳрир” ташкилотида “фаолият юритгани”ни маълум қилди.\nМосквада сўнгги бир неча ойда “Исломий экстремист ва террорчиларга” қарши олиб борилган амалиётлар давомида биргина март охирида “Ислом давлати” террорчи гуруҳига мансуб 20 нафар одам қўлга олингани айтилган. Бироқ, уларнинг аксари оддий маъмурий қонунбузарлик ва ҳужжат қалбакилаштиришда айблангани, қолганлари эса озодликка чиқарилгани борасида Россия оммавий ахборот воситалари ҳозирча лом-мим деганича йўқ.\nАйни пайтда Россия ФСБси мамлакатнинг бошқа минтақаларида ҳам портлатишларни уюштирмоқчи бўлган мигрантларни аниқлагани борасида маълумотларни тарқатмоқда.\nХусусан, апрель ойи ўрталарида Волгоград вилоятининг Палласовка шаҳарчасида “Исломий гуруҳ” жанггарилари экани иддао қилинган 5 нафар диндор тергови давом этаётир. Улардан ҳам катта миқдорда қурол-аслаҳа, портловчи кимёвий моддалар мусодара қилингани айтилди. Бу шахслар “қуролланган тузилма тузишга тайёргарлик” ва “террорчилик фаолиятига кўмаклашиш” моддалари асосида айбланмоқда.\nКуни кеча Федерал хавсизлик хизмати расмий сайтида “Красноярскда террор ҳужумларини уюштиришда айбланган марказий осиёлик фуқаролар” қўлга олингани тўғрисида хабар чиқди. Унда май байрамлари кунлари “халқаро террорчилик ташкилотлари билан боғлиқ бўлган” муҳожирлар Красноярск маҳаллий транспортида портлаш уюштиришга ҳозирлангани айтилди. Терговчилар талабига кўра, исми ошкор этилмаётган марказий осиёликлардан катта миқдорда “террорчилик фаолияти воситалари” мусодара қилингани хабар қилинди.\nРоссиянинг турли вилоят ва ўлкаларида “Сурияга урушга” одам ёллаганликда гумонланган ўнлаб турли мамлакат фуқаролари, жумладан, ўзбекистонликлар тергов қилинмоқда.\nАввалроқ Россиянинг Екатеринбург шаҳрида қатор террор ҳужумларини амалга оширишни режалаштирганликда гумон қилинган 7 қирғизистонлик ўзбекка “терроризм”, “ғайриқонуний қурол савдоси” ва “портловчи моддаларни ғайриқонуний сақлаш” моддалари бўйича айблов эълон қилингани тўғрисида Озодлик хабар берган эди. Ҳибсда қолаётган бизнесмен йигитлар яқинлари рус махфий хизматлари айбловлари мутлақо асоссиз эканини гапириб келмоқда.


14 апрел 2021, Тошкент вақти: 19:41\nРоссиядан чиқариб юборилган грузияликлар Тбилиси аэропортида самолётдан тушмоқда. 2006 йилнинг октябри.\nЕвропа Инсон ҳуқуқлари судининг Катта палатаси 2006 йилда Грузия фуқароларининг Россиядан оммавий тарзда депортация қилингани бўйича ўз қарорини чиқариши кутилмоқда.\n2014 йилда суд Грузия расмийларининг Россия мамлакатда яшаётган Грузия фуқароларини атайин қўлга олиб, бадарға қилган, деган иддаоларини ҳақиқат деб топган эди. Хусусан, суд Россия грузияликларни бадарға қилиб, Инсон ҳуқуқлари бўйича Европа конвенцияси шартларини бузган, деб қарор чиқарган.\nРоссия эса суд қарорини усидан Катта палатага шикоят қилди. Палатанинг қарорлари эса якунийдир.\nГрузия ҳукуматига кўра, Россия 2006 йилнинг сентябридан 2007 йилнинг январигача 4600 дан ошиқ грузияликни бадарға қилиш тўғрисида қарор чиқарган, 2300 грузияликни қўлга олиб, мажбуран мамлакатдан чиқариб юборган.\nРоссия расмийлари кўрилган чоралар грузияликлар атайин чиқариб юборилмаганини, балки ноқонуний миграцияга қарши саъй-ҳаракатларнинг бир бўлаги бўлганини айтиб келади.


Сокин кунлар қадри | O'zLiDeP\nСокин кунлар қадри\nҚаерда яшамайлик, қалбимизнинг туб-тубида ёниб турган бир истак бизни ҳамиша она замин, ота маконимиз сари чорлашдан тўхтамайди. Бунинг номи — меҳр, яъни туғилиб ўсган, болалигимизга бешик бўлган юртга талпиниш ҳиссидир. Ўзбекистоннинг «Меҳр» ташқи гуманитар операцияси негизида ҳам алданиб, ўзга юртда хор-зорликда яшаб, тинчликнинг қадрига етган, ортга қайтишга кўз тиккан инсонларга ёрдам кўрсатишдек инсонийлик сиёсати ётади.\nБаъзида инсон адашади, бу туйғуни боши деворга урилгачгина тушунади. Дунёвий ва диний билими етарли бўлмагани учун турли диний ақидапарастлик гуруҳлар таъсирига тушиб қолиб, террорчи гуруҳлар қўлида ўйинчоқ бўлишгача боради. Ёмони эса, айримлари бу йўлда ўз оиласини, ака-укалари ва ҳаттоки болаларини ҳам қурбон қилади. Аммо, вақти келиб, дунёнинг олов бўлиб ёнаётган ўчоқли ҳудудларида очлик, пулсизлик, уйсизликдан қийналиб, таҳликалар остидаги ҳаётни кўргачгина алданганини, ўзга юртда ҳеч ким эканлигини англайди. Кеч бўлсада тутган йўли хато эканини билиб, пушаймонлик туяди. Бошига не синовлар тушса-да, юртига қайтиш илинжида яшайди. Афсуски, ватандошларимиз орасида жангоҳларда қон ютиб яшаётган аёллар ва болалар ҳам бор.\nДавлатимизнинг инсонпарварлик, кечиримлиликка таянган ташқи сиёсати туфайли сўнги йилларда ўчоқли ҳудуд ҳисобланган Сурия Араб Республикаси ва Афғонистон Ислом Республикаларидан адашиб ёд ғоялар таъсирида халқаро террорчилик ташкилотларининг сафларида бўлган Ўзбекистон Республикаси фуқароларини мамлакатимизга "Меҳр операцияси" доирасида ўз оилалари бағрига қайтариш учун бир неча бор ёрдам қўли узатилди. Бундай бағрикенгликни жаҳон ҳамжамияти ҳам ижобий баҳолаётгани бежизга эмас. Чунки, не бир машаққатлар эвазига дипломатик корпус вакиллари ва ҳамкор ташкилотлар билан бир неча бор олиб борилган музокаралардан сўнгина 2017—2021 йилларда жами 438 нафар фуқаро Ўзбекистонга қайтарилди.\nЯқинда Сурия давлатидан яна 93 нафар шахсларнинг бир гуруҳи "Меҳр операцияси - 5" доирасида юртимизга олиб келиниб, уларга барча зарур ёрдамлар кўрсатилгани ҳам ана шу меҳр ва кечиримлиликнинг яна бир олий намунаси бўлди.\nЗеро, Ўзбекистоннинг бундай ташаббуси бугун сокин отаётган тонглар, осуда тунлар, фаровон кунларнинг қадрига ўз вақтида етмоқ кераклигига ҳам бир ишорадир.\nO'zLiDeP Сурхондарё вилояти Кенгаши раиси,\nХалқимизнинг Иккинчи жаҳон урушидаги иштироки ҳақида жуда муҳим янги маълумотлар юз очди


АПЛ: 33-тур превьюси / CHAMPIONAT.asia\n05 апр 15:53\nАПЛ: 33-тур превьюси\n“Гудисон Парк” Англия Премьер-Лигаси навбатдаги турининг марказий баҳсида “Арсенал”ни қабул қилиши – ушбу турнинг энг асосий воқелигидир. Бироқ АПЛ 33-тури фақат мана шу ўйин билангина ёдда қолади деб ўйлаётган бўлсангиз, қаттиқ янглишаётганингизни маълум қилишга шошиламиз.\nСильва – Лаллана тўқнашауви\nДавид Сильва ҳамда Адам Лаллана қарама-қаршилиги “Этиҳад”даги ўйин тақдирини буткул ҳал қилмаса-да, унинг натижасига катта таъсир ўтказиши тайин. “Сити”нинг испаниялик “сеҳргар”и сўнгги вақтларда ҳайратланарли даражада ажойиб ўйинлар намоший этиб келяпти ва айни дамда мавсумдаги ўзининг энг юқори спорт формасида.\nЛаллана ҳам ундан қолишмаяпти. “Саутгепмтон” таркибида голлар ҳам уряпти, голли узатмалар билан жамоадошларини таъминлашда ҳам энг фаол. Сильва фонида Адам қандай ўйин намойиш қилишини кузатиш эса икки баробар қизиқарли бўлади. Айниқса жаҳон чемпионатига кўп ҳам қолмаган бир паллада.\n“Челси” мухлислар олдида ўзини оқлаб олармикан?\nЖон Терри тўп билан муомала қилишда қўпол хатога йўл қўйиш учун, Петр Чех эса яқин бурчакдан бундай голлар ўтказиб юбориш учун жуда нотўғри вақт танлашди ва бунинг натижасида “Челси” кетма-кет икки ўйинда мағлуб бўлди. Бунақаси Моуриньо жамоасида камдан-кам юз беради.\n“Кўк”лар барча фронтларда курашга зўр берган. Бироқ хато қилиши энг кутилмаган футболчилар, жамоанинг энг барқарор аъзолари муҳим паллада панд бериб қўмоқда. “Стоук”га қарши ўйин – ҳеч бўлмаса Премьер-лигадаги ҳолатни яхшилаб олиш учун жуда яхши имконият. Аммо бунинг учун лондонликлар яхшигина тер тўкишига тўғри келади. Аҳир рақиб сўнгги 5 ўйиннинг 4тасида ғалаба қозонган ва умуман ҳозир жуда яхши жисмоний ҳолатда.\n“Аптон Парк”да қандай ўйин кўрамиз?\nПремьер-лигада энг томошабоб, энг жозибали ва шиддатли ўйин намойиш этаётган жамоа, ҳатто ўз мухлислари томонидан ҳам зерикарли ўйини туфайли хуштакбозликка учраётган клуб меҳмони бўлади. АПЛ мураббийлари орасидан энг яхши тактиклардан бири, деган номга сазовор бўлган мураббий, “тактика” сўзини кўп ҳам ишлатавермайдиган, кўп ҳам хушлайвермайдиган мураббийга қаршилик қилади.\nШу жиҳатларни ҳисобга олганда, “Ливерпуль” қийинчиликсиз “Вест Хэм”ни енгиши керакдек.а Бренден Рожерс эса инглиз матбуоти томонидан навбатадги олқишлар ва мақтовларни қабул қилиб олиши лозимдек... Бироқ бунга Сэм Эллардайс ва унинг “Вест Хэм”и нима деркан? Қарши эмасмикан?\n“Гудисон”да Чемпионлар Лигаси йўлланмаси учун баҳс\nМавсум аввалидаёқ Роберто Мартинес “Эвертон”ни Чемпионлар Лигасига олиб чиқишга ваъда берганди. Бу мураббий эса гапни шунчаки гапириб қўяверадиган маҳмадоналардан эмас ва у буни исботлаб келяпти.\n“Эвертон” қаторасига беш ўйинда ғалаба қозониб, ажойиб серияни давом эттириб келмоқда. Ушбу тур доирасидаги “Арсенал”га қарши ўйин олдидан рақибни ҳавотирга солиб қўя оладиган ҳолатда. Мартинес чемпионат якунини жуда юқори рухда ўтказишни ёқтиришини ҳисобга олиб (“Уинган”ни қандай қилиб элитада олиб қолганини эсланг), “канонирлар” бу ўйинда ғалаба қозониш учун бор имкониятларини ишга солиши керак бўлади.\nАкс ҳолда 4-ўрин масаласи қийин бўлиб қолади. “Арсенал” учун ёқимли хабар ҳам йўқ эмас. Мерсисайдга йўл олиш олдидан Аарон Рэмси сафга қайтди. Тур марказий ўйинини кутамиз ва кузатамиз. Ўтказиб юбориш маслаҳат берилмайди.\nЗамонавий футболда мураббий омили\n“Кардифф”- “Кристалл Пэлас” учрашуви — бош мураббий танлашнинг қай даражада муҳим эканини яна бир бор кўрсатиб беради. Оле Гуннар-Сульшерни таклиф қилган уэлсликлар тобора ушбу қароридан афсусланиб бормоқда ва тур сайин Чемпионшипга яқинлашяпти. Тони Пьюлиснинг “бургутлар”и эса сал қолса парвоз қилиб кетгудеклар.\nБарқарор равишда очколар тўплаяпти, баъзан етакчи жамоаларни ҳам ҳафа қилиб турибди (“Челси”га қарши ўйинни эслаш кифоя). Агар бу турда ҳам “Пэлас” ғалаба қозонса, Премьер-лигада қолиш масласини деярли ҳал қилиб қўяди. “Кардифф” хўжайини Винсаен Тан эса футбол клубини бошқариш, бу қиморхоналарга эгалик қилиш эмаслигини тушуниб етса яхши бўлармиди...?\n“Сандерленд” дам оладиган аҳволда эмас\nБош мураббий Гус Пойет “Санделенд”нинг Премьер-лигада жон сақлаб қолиш вазифасини уддалашга шу қадар кириб кетганки, ҳатто дам олишдан ҳам вос кечиб юборган. “Мен унга бироз кўнглини ёзиши ва чалғиб, дам олиши учун бирга гольф ўйнашни таклиф қилдим, бироқ у футболчилар ва мураббийлар бир хилда ишлаши лозимлигини айтиб, таклифни рад этди”, дейди уругвайлик мураббийнинг ёрдамчиси Чарли Отвэй.\nҲақиқатдан ҳам “мушуклар” дам оладиган аҳволда эмас. Қолган ўйинлари тақвимига қараб, Пойетнинг ўзи ҳам қўрқиб кетаётган бўлса ажаб эмас. “Уайт Харт Лэйн”даги зйиндан кейин хурсандчилик учун сабаблар яна биттага камайиши ҳам мумкин. Шунинг учун “ қора мушуклар” лондонликлар йўлини кесиб ўтишга шай бўлиб туришибди.\n16:45 Манчестер Сити – Саутгемптон\n19:00 Астон Вилла – Фулхэм\n19:00 Кардифф Сити – Кристал Пэлас\n19:00 Халл Сити – Суонси Сити\n19:00 Ньюкасл Юнайтед – Манчестер Юнайтед\n19:00 Норвич Сити – Вест Бромвич Альбион\n21:30 Челси – Сток Сити\n17:30 Эвертон – Арсенал\n20:00 Вест Хэм Юнайтед – Ливерпуль\n7 апрель, душанба\n23:55 Тоттенхэм Хотспур – Сандерленд\nУшбу тур олдидан турнир жадвалидаги ҳолат\n6 Тоттенҳэм 32 17 5 10 40-44 56\n7 Ман. Юнайтед 32 16 6 10 52-38 54\n10 Вест Хэм 32 10 7 15 36-42 37\n11 Сток Сити 31 9 10 12 33-44 37\n13 Суонси Сити 32 8 9 15 45-48 33\n15 Норвич Сити 32 8 8 16 26-51 32\n19 Сандерлэнд 30 6 7 17 28-48 25\n20 Фулҳэм 32 7 3 22 31-73 24


ЗАМОНАВИЙ КЕЛИНЧАК » MUZAFFAR.UZ\nСолиҳа хола ўз вақтида мактабда чорак асрдан зиёдроқ вақт мобайнида физикадан дарс берди, ҳам олти фарзандини оқ ювиб, оқ тараб улғайтирди. Холанинг пенсияга чиққанига ҳам ўн йилдан ошиб қолди.\nТез-тез “Бекорчидан ҳамма безор” ёки “Бекор ўтиргандан кўра бекор ишла” деб такрорлашни хуш кўрадиган Солиҳа хола ҳалиям уйда бичиш-тикиш билан машғул. Кўп сонли неваралар айнан меҳрибон бувижонлари оддий матолардан жуда чиройли, хорижникидан ўтса ўтадиган, аммо сира қолишмайдиган либосларда юришади. Айни пайтда хола кўзойнагини бурни устига қўйиб олганча эринмасдан газета-журнал, китоб ўқийди, телевизорнинг ёнига эса асосан янгиликлар бўладиган пайти яқинроқ бориб ўтириб олади. Хола нимагадир аччиқ ичакдек чўзилиб кетадиган сериалларни ёқтирмайди. “Бунинг ўрнига бир нима ўқиганим маъқул”, дейди очиқдан-очиқ.\nХоланинг ёши етмишни қоралаб қолган. Аммо юзидан нур ёғилиб турадигандек туюладиган, ёшиган нисбатан анча ёш кўринадиган бу тиниб-тинчимас онахонни маҳалладаги ёшлар ҳам нимагадир “бувижон” деб айта олишмайди. Онахон ҳамма учун “хола” бўлиб қолган.\nАлбатта, Солиҳа хола ҳақида кўп ёзишимиз, у кишининг ажабтовур феъл-атвори хусусида хўб гапиришимиз мумкин эди. Аммо бу ҳақда фурсат топилганда бафуржа гурунглашишни режалаштириб қўйганимиз ҳолда, яқинда айнан холамиз билан боғлиқ, маҳалламизда ҳам анча баҳс-мунозараларга сабаб бўлган бир воқеанинг мухтасар баёнига тўхталсак.\nХуллас, Солиҳа хола уч ўғлини уйлантирган, икки қизини турмушга чиқарган. Ўзи катта ўғли билан маҳалламиздаги ҳовлида истиқомат қилади.\nНиҳоят, университетни тугаллаб, илмий иш қилаётган кенжа ўғил Азимжон ҳам уйланди. Обрўли хонадонннинг тўйида бутун маҳалла аҳли иштирок этди. Табиийки, тўйда бутун расм-русумларга риоя қилинди.\nТўйдан кейин келин-куёв бегона нигоҳлардан холироқ ҳолда чилла муддатини ҳам ўтаб бўлишди.\nШундай кунларнинг бирида ёш келин-куёвни яқин қариндошлардан бири меҳмонга чорлаб қолди. Солиҳа хола ўғли билан кенжа келинини шу хонадонга бошлаб бориши лозим эди.\nҲовлида ширинликлар ва пишириқлар солинган икки тоғорани катта-катта дастурхонларга ўраётган Солиҳа холага ичкаридан:\n— Ассалому алайкум, — ним эгилинқираб салом берган ҳолда илдам чиқиб келган келини Нигора кўмаклаша бошлади.\nСаломга алик олган қайнона мамнун тарзда қирқ кунлик келинчакнинг чаққон ҳаракатларини кузатаркан, тўсатдан:\n— Келин, ҳали кийиниб улгурмадингизми? — деб сўради мулойимлик билан.\nНигора қизаринқиради ва уялибгина устидаги одмироқ кўйлакка ишора қилган бўлди:\n— Шунда борсамми дегандим, онажон...\nСолиҳа хола диққат билан келинига қаради:\n— Буям яхши, қизим. Ўзингизга ярашиб турибди...\nШу маҳал ичкаридан чиқиб келган ва гап-сўзларнинг бир қисмини эшитиб қолган Азимжон орага қўшилди:\n— Ёш келинчакнинг камтаринроқ кийингани маъқул-да, тўғрими, ойи? Яхши кўз бор, ёмон кўз бор...\nХола ўғлига жилмайиб қаради.\n— Бу гапинг тўғри, болам. Лекин чумчуқдан қўрққан тариқ экмайди, деган гаплар ҳам бор.\nАзимжон онасига ажабланиб қаради.\nСолиҳа ҳола кулимсиради.\n— Худога шукр, менинг келиним тўққиз йил мактабда, уч йил коллежда, тўрт йил бакалаврликда, икки йил магистрликда ўқиган. Шундай ўқиган-билган келиним меҳмондорчиликка қиммат ялтироқ кўйлакларда эмас, ўзига ярашган замонавий кийимларда борса нур устига нур бўлар-ов...\nАзимжон кулиб юборди.\n— Ойи, шунча ўқигани камдай, келинингиз ҳали аспирантурада ҳам ўқисамми деб турибди-ю, лекин буни сизга айтишга журъат қилолмай...\nСолиҳа хола ўғлининг гапини бўлди.\n— Ўқисин! Замон ўқиганники!\nКуёв рафиқасига ғурур билан боқди.\n— Ана, кўрдингми? Ойижонимиз қаршилик қилмайдилар, демаганимидим!\nҚайнона энди келинига меҳр билан боқди.\n— Илм олишга ҳавасингиз бор экан, мен буни қўлимдан келганча қўллаб-қувватлайман, қизим. Бемалол аспирантурангизга кирававеринг. Ўйланманг, фарзандларингизга ўзим қараб тураман.\nҚайнона уялинқираб бош эгган келинига жилмайиб қараб қўйди-да, ўғлига қзланди:\n— Сен бориб машинани тайёрлаб тур-чи. Биз Нигорахон билан икки оғиз гапимиз бор.\n— Хўп, ойижон, хўп.\nЎғлининг ҳовли адоғидаги гараж томон кетганини кўрган қайнона паст овозда келинидан сўради:\n— Нигорахон, эскиларда “Онангни отангга бепардоз кўрсатма”, деган нақл бор. Пардоз-андозингиз сал маромига етмаганми дейман-да...\nХижолатдан юзлари олов бўлиб кетган келинчак дарҳол бош эгди ва минг истиҳола билан:\n— Анов... менга... қайноналарга косметика ёқмайди, дейишганди... — дея олди аранг.\nСолиҳа хола “пиқ” этиб кулиб юборди.\n— Нима, қайноналар аёл эмасми? Ё улар бир пайтлар ёш бўлганини унутиб қўйишганми?.. Гапнинг қисқаси, қизим, менинг фикримча, аёл киши ҳамиша гўзал бўлиши керак. Айниқса уйда, жуфти ҳалолининг ёнида...\nСолиҳа хола бошчилигида келин-куёв меҳмондорчиликка мўлжалдан сал эртароқ отланишди.\nХола машинани катта супермаркет дўкони ёнида тўхтатди-да, ўғлига қаради:\n— Ҳали вақтимиз бор. Дўкон айланиш ёшларга ярашади. Мен машинада ўтира тураман. Сизлар бир томоша қилиб келинглар...\nДарвоқе, Солиҳа хола келинининг “Қайноналар косметикани ёмон кўришади” деган гаплардан сўнг пардоз-андоз буюмларининг каттагина қисмини уйида қолдириб келганлигини аллақачон фаҳмлаб олган эди. Шу сабабли уйдан чиқиш олдидан ўғлига шипшиди:\n— Келинга у-бу нарса совға қилсанг яхши бўларди. Ҳар қалай, бугун эр-хотин сифатида биринчи марта кўчага чиқишларинг...\nСолиҳа хола зукко келини ўзига нима танлашини тўғри фаҳмлаганди.\nАйнан шу дўкон ёнида маҳалладош аёллардан баъзилари Солиҳа холани кўриб қолишади ва дарҳол келиб салом беришади. Гапдан-гап чиқиб, хола ғурур билан ўғли ва қизи (ҳа, хола “келиним” демайди, “қизим” дейди) дўконга кириб кетганини айтади.\nШунда кексароқ аёллардан бири лаб тишлайди ва бошини сарак-сарак қилган кўйи:\n— Солиҳа, бу аҳволда келинингизни эркалатиб юбормасмикансиз, — дейди.\nБу эътирозга жавобан хола мийиғида илжаяди ва ишонч билан дейди:\n— Менинг қизим ўқиган-билган, оқ-қорани таниган, эҳтимолки, баъзи нарсаларни бизга қараганда ҳам яхшироқ тушунган қиз. Бир сўз билан айтганда — замонавий келинчак. Энди замон шуларники. Мен қизимнинг яна ўқишини, илм қилишини, ҳаётдан ўз ўрнини топишини, доим интилиб, ҳаракат қилиб яшашини истайман. Хўш, нега энди менинг қизимдан катта олим, катта давлат арбоби чиқмаслиги керак экан? Нега энди мен шундай оқида қизимни тўрт девор ичида сақлашим керак экан? Ҳали кўрасизлар, менинг келиним ё бўлмаса сизнинг келинингиз келажакда мисол учун Тансу Чиллер эришган даражага ҳам эришади. Шундай эмасми?..\nМаҳалла аёллари индамай ортга қайтишди-ю, кейин йўл бўйи ўзаро баҳслашиб келишди. Кимлардир Солиҳа холанинг гапларини маъқуллашса, кимлардир бутунлай инкор қилар, жумладан, “Келин энг аввало қайнона-қайнотасининг хизматини қилсин, илмга бало борми?!” дейишарди ишонч билан.\nБу орада эса Солиҳа хола тўлиб-тошиб, тинмай илжайиб қўяётган кенжатойи Азимжон ва бахтиёрликдан кўзлари чақнаётган келини, тўғрироғи қизи Нигора билан меҳмондорчиликка бормоқдайди.\nКўрилган: 2 328\nЎРМОН ОНАЛАРИНИНГ АЛЛАЛАРИ\nЧоп этилган: 17-02-2020, 06:17\nКЎККА ЕТМАГАН НОЛАЛАР\nЧоп этилган: 27-08-2020, 21:03\nЧоп этилган: 13-06-2019, 08:59\nЖОНКУЯР ХОЛАНИНГ МЕҲРИБОНИ\nЧоп этилган: 21-04-2020, 02:07


Абитуриентнинг паспорти йўқолган бўлса, имтиҳонга қандай киради? — Sof.uz\n26.08 19:12 143 Ўзбекистон\nУшбу савол юзасидан ЎзА мухбири Давлат тест маркази билан боғланди ҳамда вазиятга ойдинлик киритди.\nМаълум қилинишича, шахсни тасдиқловчи ҳужжати бўлмаган, йўқолган ёки ҳужжат олиши керак бўлган абитуриентлар ўз ҳудудидаги ИИВнинг миграция ва фуқароликни расмийлаштириш бўлимларига (халқ тилида - паспорт стол) мурожаат қилиши керак.\nМасъул ташкилотлар пандемия даври бўлишига қарамасдан фаолиятини мунтазам давом эттирмоқда. Тест ўтказиш жараёнларида ИИВ ҳам масъул ташкилотлардан бири ҳисобланади. Шахсни тасдиқловчи ҳужжат борасидаги муаммоларни улар бартараф этишга кўмаклашади.\n– Аммо имтиҳонга шахсни тасдиқловчи ҳужжат, яъни паспорт билан бориш шарт, – дейди ДТМ бош мутахассиси Жамшидбек Одилов.\nБундан хулоса қилиш мумкинки, паспортини йўқотган абитуриентлар зудликда янги паспорт олиш учун ариза беришлари лозим. Бошқа абитуриентлар эса тест кунлари яқинлашаётгани ҳисобига шахсий ҳужжатларига эътиборлироқ бўлишлари ва эҳтиёткорликни оширишлари мақсадга мувофиқ.\nпаспорт абитуриент Тест синовлари\nКеча, 11:25 2145\n18.09 15:58 1211 Ўзбекистон\n14.09 18:19 163 Ўзбекистон


Умавийлар давлати: Абу Зар ва Муовия ўртасидаги келишмовчилик ва Усмоннинг бунга муносабати\nBy Исмоил Муҳаммад Яъқуб on 08/28/2017 ТАРИХ УМАВИЙЛАР\nУсмон ибн Аффон розияллоҳу анҳуни ёмон кўрувчилар уни Абу Зар розияллоҳу анҳуни Рабзага сургун қилган, деб айблашади. Айрим муаррихлар даъвосича, Ибнус Савдо (қора хотиннинг боласи) деб танилган Абдуллоҳ ибн Сабаъ Шомда Абу Зар билан учрашган ва унга қаноат, зоҳидлик, камбағалларни дўст тутишни ва ҳожатдан зиёда молни садақа қилиб юборишни вожиб санайдиган мазҳабни сингдирган, Муовияни айблаб, унга ёмон кўрсатиб қўйган, шундан сўнг у Муовия розияллоҳу анҳунинг айбларини айтадиган бўлган, кейин шу сабабли Муовия Абу Зарни Шомдан чиқариб юборган экан.\nАҳмад Амин Абу Зар розияллоҳу анҳунинг қарашлари билан форслик Маздакнинг қарашлари ўртасида ўхшашлик борлигини исботлашга уриниб шундай дейди: “Уларнинг фикрлари ўртасида ўхшашлик борлигига сабаб, Ибн Сабаъ Яманда бўлган ва Ироқни айланиб чиққан эди. Маълумки, Яман ва Ироқда исломдан илгари форслар яшарди. Ибн Сабаъ ўзининг бу қарашини Ироқдаги маздакийлардан олган бўлиши ва кейин Абу Зар унинг эътиқоди ҳақида яхши гумон билан фикрларини қабул қилган бўлиши эҳтимоли кучли”.\nАбу Зар розияллоҳу анҳу воқеасида Усмон розияллоҳу анҳуни қоралаш учун айтилган гапларнинг бари саҳиҳ ривоят асосига қурилмаган нотўғри ва заиф гаплардир. Абу Зарнинг Ибн Сабаъ билан учрашгани ҳақидаги гап ҳам тўғри эмас. Бу воқеа борасидаги тўғри гап шуки, Абу Зар розияллоҳу анҳу Рабзага ўз ихтиёри билан кетган. Бунга сабаб эса Абу Зарнинг Қуръондаги бир оятни тушунишдаги ижтиҳоди бошқа саҳобалар тушунчасидан фарқли бўлгани ва у бу фикрида маҳкам туриб олгани, бошқалар унинг фикрига мувофиқ бўлмагани эди. Шу сабабли у халифа Усмондан ўзи Расулуллоҳ соллаллоҳу алайҳи ва салламнинг замонларида боришга одатланган Рабзага кетишга изн сўради. Унинг Рабзага кетиши мажбурий сургун бўлмаганди. Халифа уни ўз фикридан қайтишга ҳам буюрмаганди, чунки бу фикрнинг ўзига яраша мақбул важҳи бор эди. Лекин шу билан бирга бошқа мусулмонлар унинг фикрини олишлари ҳам вожиб эмасди.\nАбу Зар воқеасида ривоят қилинган энг саҳиҳ қавл Имом Бухорий ўз “Саҳиҳ”ида Зайд ибн Ваҳбдан ривоят қилган хабардир. У айтади: “Рабзадан ўтиб қолдим, қарасам Абу Зар розияллоҳу анҳу ўша ерда экан. Мен ундан: “Нима сабабдан бу ерга келиб ўрнашдингиз?”, деб сўрадим. У деди: “Шомда турар эдим, мана бу оят ҳақида Муовия билан ихтилофлашиб қолдик: “Эй мўминлар, аҳли китобнинг олимлари ва роҳибларидан кўплари одамларнинг молларини ноҳақ йўл билан ейдилар ва Аллоҳнинг йўлидан тўсадилар. Олтин-кумушни босиб ётадиган, уларни Аллоҳ йўлида инфоқ-эҳсон қилмайдиган кимсаларга аламли азоб хабарини беринг!”[Тавба: 34]. Муовия уни аҳли китоблар ҳақида тушган деди, мен эса улар ҳақида ҳам, биз ҳақимизда ҳам тушган дедим, ўртамизда гап қочди. Сўнг у менинг устимдан шикоят қилиб Усмонга хат ёзиб юборди. Усмон менга хат йўллаб, Мадинага келишимни сўради. Мадинага келганимдан сўнг мен билан шу ҳақда савол-жавоб қилишга келадиган одамлар кўпайиб кетди. Мен буни Усмонга айтган эдим, у менга: “Истасангиз, Мадинадан четга чиқиб, яқинроқ бир жойда туринг”, деди. Менинг бу ерга келиб ўрнашишимга сабаб шу бўлди. Агар менга бир ҳабашни амир қилиб қўйганларида ҳам унга қулоқ солиб, итоат қилган бўлардим”.\nУшбу ривоят мазкур воқеага тегишли бир неча муҳим нуқталарни очиб беради. Жумладан:\nа) Зайд ибн Ваҳб Абу Зар розияллоҳу анҳудан Усмон розияллоҳу анҳуни ёмон кўрувчилар тарқатиб юрган гапнинг ҳақиқатини аниқлаштириб олиш мақсадида, сизни Усмон сурган қилдими ё ўзингиз бу маконни ихтиёр этдингизми, деган мазмунда сўради. Абу Зарнинг жавобидан маълум бўлдики, у одамлар ундан нима сабабдан Шомдан чиқиб кетгани ҳақида ҳадеб сўрайверишганидан зерикиб, Мадинадан чиқиб кетибди. Ҳадиснинг матнида “Усмон уни Рабзага кетишга буюрди” деган гап йўқ, аксинча, Рабзани унинг ўзи ихтиёр этган. Ибн Ҳажар раҳимаҳуллоҳ Абдуллоҳ ибн Сомитдан ривоят қилган сўзлар ҳам буни қўллаб қувватлайдики, у деди: “Усмон ҳузурига кирсам, Абу Зар ўша ерда экан. У бошини яланғочлаб: “Мен улардан – яъни хаворижлардан – эмасман”, деди. (Усмон) унга: “Биз сизни ёнимизда туришингиз учун Мадинага чорладик”, деди. Абу Зар: “Менинг бунга ҳожатим йўқ, менга Рабзага кетишимга изн беринг”, деди. Усмон: “Хўп” деди.\nб) “Шомда турар эдим”. Абу Яъло Зайд ибн Ваҳбдан келтирган ривоятда Абу Зар розияллоҳу анҳу Шомга кўчиб кетиши сабаби ҳақида сўзлаб, шундай дейди: “Расулуллоҳ соллаллоҳу алайҳи ва саллам менга: “Мадина шаҳри уйлари Салъга етганида Шомга кўчиб кет”, деган эдилар. Шаҳар Салъга етиб боргач, мен Шомга кетиб, ўша ерда яшадим”.\nв) Абу Зар розияллоҳу анҳунинг мол-дунё ва бойликлар ҳақидаги қараши қуйидаги ояти каримани тушунишдаги ижтиҳодидан келган эди: “Эй мўминлар, аҳли китобнинг олимлари ва роҳибларидан кўплари одамларнинг молларини ноҳақ йўл билан ейдилар ва Аллоҳнинг йўлидан тўсадилар. Олтин-кумушни босиб ётадиган, уларни Аллоҳ йўлида инфоқ-эҳсон қилмайдиган кимсаларга аламли азоб хабарини беринг! Қиёмат куни олтин ва кумуш бўлакларини дўзах ўтида қаттиқ қиздирилиб, улар билан ўз эгаларининг пешоналари, ёнлари ва ортларига тамға босилгай ва уларга дашном берилиб: ”Сизларнинг босиб ётган хазиналарингиз шудир. Тўплаб, босиб ётганингиз сабабли энди аламли азобни тотинглар”, дейилади”[Тавба: 34-35].\nИмом Бухорий “Саҳиҳ”да Абу Зар розияллоҳу анҳунинг мазкур “Қиёмат куни олтин ва кумуш бўлакларини дўзах ўтида қаттиқ қиздирилади” оятини тафсир қилганига ва шу билан одамларни қўрқитганига далолат қилувчи ривоятни келтиради: Аҳнаф ибн Қайсдан ривоят қилинади, у шундай деди: “Мадина масжидида бир неча қурайшлик кишилар билан ўтирган эдим. Сочлари, кийимлари ва ташқи кўриниши дағал бир киши кириб келиб, одамлар устига келиб тўхтади ва уларга салом бергач, шундай деди: “Бойлик йиғувчиларга жаҳаннам ўтида қиздирилган тош “хушхабар”ини бер. Бу тош улардан бирининг кўкраги учига қўйилса унинг курак суягидан чиқиб кетади. Кураги устига қўйилса ҳаракатланган ҳолда кўкрагининг учидан чиқиб кетади”. Кейин бориб, устун тагида ўтирди. Мен уни танимас эдим, (у Абу Зар экан). Ортидан бориб, ёнига ўтирдим ва: “Одамлар сизнинг гапларингизни ёқтирмаганини кўрдим”, дедим. “Улар ҳеч нарсани англамайдилар”, деди. Сўнг Абу Зар Расулуллоҳ соллаллоҳу алайҳи ва салламнинг ушбу ҳадисларини айтиб берди: “Агар менда Уҳуд тоғича тилла бўлса, ундан бор-йўғи уч динорни қолдириб, қолган ҳаммасини инфоқ-эҳсон қилиб юборган бўлишим мени хурсанд қиларди”.\nг) Жумҳур саҳобалар Абу Зарга хилоф қилганлар ва мазкур оятдаги таҳдидни закот бермайдиган шахсларга деб изоҳлаганлар. Бу фикрларига Абу Саид Худрий ривоят қилган қуйидаги ҳадисни далил қилганлар: Пайғамбар соллаллоҳу алайҳи ва саллам: “Беш васақдан оз (экин ва мева маҳсулотлар)ида, беш уқиядан кам (кумуш)да ва бештадан оз туяда закот йўқ”, дедилар”.\nҲофиз Ибн Ҳажар айтади: “Ҳадиснинг маъноси шуки, шу айтилган бештадан ортиғига закот вожиб бўлади. Яъни, закоти берилган ҳар бир молнинг эгасига азоб таҳдиди йўқдир ва закоти чиқарилганидан қолган молни хазина дейилмайди”.\n “Ал-мадинатул мунаввара фажрул ислом” (2/216).\n “Фажрул ислом” (110-бет).\n Рабза – Ироқ ва Макка ўртасидаги жой номи.\n “Ал-мадинатул мунаввара фажрул ислом” (2/217).\n Фатҳул Борий (3/274).\n “Ал-мадинатул мунаввара фажрул ислом” (2/219).\n Беш уқия тақрибан 595 граммга тенг.\n Фатҳул Борий (3/272).\nAvvalgi maqolaСавол-жавоб: “Ҳажга кетаётганларга: “Пайғамбаримизга салом айтинг”, дейиш тўғрими?” (Шайх Содиқ Самарқандий)\nKeyingi maqola Минога бориб, Жамрати куброда тош отиш


«Ҳозир қудрат сизнинг қўлингизда, лекин бу абадий эмас» - Навальний - Zamin.uz\n«Ҳозир қудрат сизнинг қўлингизда, лекин бу абадий эмас» - Навальний\nМосква вилоят суди 28 январь куни «Новичок» гуруҳига кирувчи модда билан заҳарланганидан сўнг Германияда даволаниб қайтганида ҳибсга олинган Алексей Навальнийнинг адвокатлари томонидан сиёсатчининг Москвадаги «Матросская Тишина» номли тергов изоляторидан озод қилинишини талаб қилган апелляция шикоятини рад этди.\nУчрашув давомида Навальний тергов изоляторидан видеоалоқа орқали нутқ сўзлади. Meduza Навальний нутқининг тўлиқ стенограммасини тақдим этди.\n«Ҳаммаси шу қадар ажойибки, мен нимадан бошлашни ҳам билмайман. Одатда бу қандай ишлайди: Сиз суд қарорини қабул қиласиз, у ерда қонун бузилиши ҳолатларини қидирасиз ва бу тўғрисида апелляция шикояти вақтида гапирасиз. Бу ерда эса буларнинг барчаси битта катта қонун бузилиши, намойишкорона қонун бузилиши.\nСиз Химкидан келган суд баённомасини ўқидингизми? Агар уни ўқиган бўлсангиз, бутун Москва вилоят суди устидан жуда баланд овозда кулишингиз керак эди, чунки бу дунёдаги энг кулгили ҳужжат. Ҳужжат бирор-бир ҳуқуқий маълумотга эга бўлмаган киши томонидан тузиб чиқилган. Буларнинг барчаси шунчаки бўлиши мумкин эмас.\nБиласизми, ҳурматли судья ва суд иштирокчилари, узоқ вақтдан бери суд тизимимиз билан биргаликда мен ушбу зинапоядан, суд тизими таназзули зинапоясидан тушиб келмоқдаман. Мен аллақачон кўп нарсаларни кўрганман. Кўплаб қонунлар менга тааллуқли эмаслигига аллақачон ўрганиб қолганман. Аммо кўрдингизми, мен учун янги истиқболлар очилди, мен камерада, полиция идорасида бўлганимда қандайдир одамлар мени олдимга келиб, «Энди сизни адвокатлар билан учрашувга олиб борамиз», — дейишди.\nУлар мени етаклаб камералар ўрнатилган, бир қанча томошабин ўтирган, Россия байроғи илинган итхонага олиб киришди ва менга «Энди биз сизга ҳукм ўқиймиз», — дейишди. Нима? Қандай қилиб бундай бўлиши мумкин? Менинг ҳеч нарсани тушунмаётган адвокатим яқинимда турибди. Мен эҳтимол бу «Соврин» дастури ёки шунга ўхшаш бошқа нарсамикан деб ўйладим. Яна ўйладимки, балки ҳозир орқадаги саҳна ғойиб бўлиб, у ердан одамлар кулиб чиқади, Путин чиқади: «Ха-ха, Алексей, биз сиз билан ҳазил қилишга қарор қилгандик, чунки сиз бизнинг мамлакатда беш ой бўлмагансиз. Ҳаммаси яхши, бизда ҳамма нарса қонун асосида бўлади». Чунки полиция бўлимида судни эълонсиз ўтказиш мумкин эмас! Мумкин эмас!\nҲурматли судья, Химки суди тугади ва бир дақиқадан сўнг улар Симоновский суди (Москва шаҳри) юборган мени 1-сонли қамоқхонага ўтказиш бўйича қоғозларни имзо чекиш учун олиб келишди. Яъни Симоновский суди Химки судида қарор қабул қилинганда мен бу ерда бўлишимни аллақачон билган (Матросская Тишинада). Менинг самолётим Внуководан Шереметьевога учаётганида мен учун «Матросская Тишина»да камера аллақачон тайёрлаб қўйилганига шубҳа қилмайман. Улар буни ҳатто яширмайди! Агар уялишганда, улар буни қандайдир тарзда яширишган ёки Симоновский судида ёзилган ҳужжатларни бироздан кейин олиб келишган бўларди. Чунки ҳужжатларни Химкига олиб келиш ва уни топшириш учун вақт керак. Улар ҳатто уялмадилар, бир дақиқада беришди: «Imzo қўйинг! 1-сонли қамоқхона». Ғаройиб.\nИлтимос, айтинг-чи, ҳурматли судья, аслида менинг шартли жазомни ҳақиқий жазога алмаштириш масаласини кўриб чиқаётганимиз сизни озгина бўлса ҳам безовта қиладими? Бўлиши мумкин эмас. Аммо биз, шунга қарамай, буни моҳиятан кўриб чиқамиз, чунки бу ерда фақат ҳибсга олиш мавзуси. Барча жараён бемаъни. Менинг статусим бу ерда мана бундай – мана битта Жазони ижро этиш федерал хизмати (ЖИЭФХ) ходими, мана ЖИЭФХнинг иккинчи ходими ва 1-сонли қамоқхонада ҳеч ким менинг статусимни тушунмайди, чунки мен ҳибсга олинганман. Тергов ҳибсхонасида ушлаб турилган шахс ким? Бу жуда ғалати мавжудот.\nҚандай қилиб мени бир ойга ҳибсга олишингиз мумкин? Улар мени ҳаттоки ҳибсга олишмади, мени қамашди. Нега мен вақтинча сақлаш ҳибсхонасида эмасман, нега қамоқхонадаман?\nШереметьево аэропортида ҳибсга олинганим тўғрисида ҳужжатлар оқ-қора рангда ёзилган эди: «Эҳтиёт чораси: йўқ». Агар эҳтиёт чораси бўлмаса, нима учун сўнгги бир неча кун ичида мен тез-тез қуйидаги сўзларни эшитдим: «Илтимос, қўлларингизни орқангизга қилинг». Агар эҳтиёт чораси бўлмаса, нега мен бу ерда ўтирибман? Бу шунчаки ажойиб.\nСуд қарорида мен 30 кунга ҳибсга олинишим мумкин бўлган бир қатор моддалар мавжуд. Ушбу моддаларнинг ҳеч бири менга тегишли эмас. Уларнинг менга алоқадор жойи йўқ. Агар ҳозир Жиноят процессуал кодексини, Жиноят кодексини олсангиз, улар менга ҳеч қандай алоқаси бўлмаган моддалардаги айбларни қўйишганини кўрасиз. Шунчаки Химки суди қуйидагича қарор қилган: «Хўш, бу нима экан ... Мен билмайман, шунчаки рақамларни ёзиб қўяверайлик: 234, 328, 344». Улар шунчаки менга ҳеч қандай алоқаси бўлмаган хоҳлаган учта моддани ёзиб қўйишган.\nАдвокат (Олга) Михайлова жуда тўғри айтди, суд йўқ жойдан бўлиши мумкин эмас. Тўғрими? Мен ва менинг ҳимоячиларим апелляция шикояти беришгани учун ушбу суд ҳозир бўлиб ўтмоқда, суд мажлиси тайинланди ва биз бу ерда сиз билан ўтирибмиз.\nХимки судида бу қандай содир бўлди? Мен судьядан сўрадим: «Учрашувни ким тайинлаган?» Жавоб йўқ. «Учрашувни ким қолдирди?» Жавоб йўқ. Шунчаки бундай бўлиши мумкин эмас. Шунчаки, кейин Химки суди... У (судья) мантиясини кийиб, болғасини олиб, худди Москва метроси ёки Химки бўйлаб юргандек деди: «Ҳибсга олинсин! Ҳибсга олинсин!».\nНима учун бундай бўлаётганига жавобим бор. Чунки бу вазифа шунчаки қонунбузарлик эмас (Россияда қонунбузарлик одатий ҳол), бу мени ҳамда бошқаларни қўрқитиш учун намойишкорона қонунбузарликдир. Бу намойишкорона қонунбузарлик, буни судьялар ҳам қилмайди, чунки бу ердаги судьялар шунчаки итоаткор қуллардир. Мамлакатимизни талон-торож қилганлар эса 20 йилдан бери талон-тарож қилишмоқда. Ва улар менга ўхшаган ҳар кимни оғзини ёпмоқчи.\nУлар ўзларини шунчаки қуйидагича намойиш қилмоқда: «Биз буни қила оламиз! Самолётни бошқа жойга қўндирдикми? Қўндирдик! Бошқа йўловчиларга аҳамият ҳам бермадик. Шереметьевони ўраб олдикми? Ўраб олдик. Нима деб ўйлайсиз, биз сизни полиция идорасида судлай олмаймизми? Биз сизни полиция идорасида суд қила оламиз». Ҳаммани қўрқитиш, барчага яна бир бор айтиш учун намойишкорона: «Биз бу мамлакатнинг эгасимиз», дейишмоқда.\nШундай қилиб, мен ўз нутқимни, ушбу мурожаат бўйича ўз фикрларимни, ўзим ишонган нарсаларим билан тугатмоқчиман, ишончим комил ва шуни айтаманки: улар мамлакатимизнинг хўжайини эмас ва ҳеч қачон бўлмайди. Ва жуда кўп одамлар, ўн миллионлаб одамлар менинг фикримга қўшилади. Ва биз ҳеч қачон бу одамларнинг мамлакатимизни эгаллаб олишига ва ўғирлашларига йўл қўймаймиз. Ҳа, қудрат ҳозир сиз томонда. Ва энди сиз менинг ёнимга 1-2 одамларни қўйиш имкониятига эгасиз (ёнида турган ЖИЭФХ ходимларини кўрсатиб). Ва менга кишан сола оласиз. Аммо бу абадий давом этмайди. Катта раҳмат. Мен шикоятни қўллаб-қувватлайман. Мен озод қилинишимни талаб қиламан.\nМенинг илтимосим ... Ҳурматли судья, менинг илтимосим сиз учун тушунарлими? Яхши. Менинг илтимосим шундан иборатки, апелляция шикояти аргументларини қўллаб-қувватлайман, Химки судининг қарорини мутлақо ноқонуний деб топаман ва Химки судининг қарорини бекор қилиб, мени зудлик билан озод қилишингизни талаб қиламан», – деди Навальний.\nНавальний 17 январь куни кечқурун Берлиндан Москвага қайтиб келди. Шереметьево аэропортида сиёсатчи «Ив Роше» иши доирасида ҳибсга олинди ва Химки шаҳридаги полиция бўлимига олиб кетилди. Химки шаҳар суди Алексей Навальнийни 15 февралга қадар қамоққа олиш бўйича ҳукм чиқарди. “Замин” янгиликларини “Youtube”да кузатиб боринг\nЯнгиликлар » Дунё » «Ҳозир қудрат сизнинг қўлингизда, лекин бу абадий эмас» - Навальний


Электрон ҳамён нима? - Ўзбекистон Республикаси Марказий банкининг молиявий саводхонлик бўйича ахборот-таълим веб-сайти\nОхирги янгиланиш: 06.Янв.2022 6:30 PM\nБугунги кунда электрон ҳамён интернетда онлайн харидларни амалга оширадиган ва у ерда фрилансер, яъни эркин ёлланган ходим (копирайтер, таржимон, дизайнер, дастурчи) сифатида фаолият юритадиганлар учун идеал тўлов воситаси ҳисобланади.\nБундай ҳамён ёрдамида Сиз электрон пуллар билан турли хил ҳисоб-китобларни амалга оширишингиз мумкин. Бу электрон пулларнинг ҳақиқий пул маблағларига айланиши ва банк ҳисобварағига ёки банк картасига ўтказилиши осон ва оддий.\nЭлектрон ҳамён - электрон пулларни сақлайдиган ҳамда интернетдаги харидлар ва хизматлар учун ҳақ тўлаш, ҳатто пулни банк ҳисобварағига ёки банк картасига ўтказиш ёки нақд пул олиш имконини берувчи компьютер дастуридир. Ўтказмалар бир зумда амалга оширилади, кўплаб электрон пуллар тизимлари ҳисоб-китоблар ва ўтказмаларни турли валюталарда амалга ошириш имконини беради.\nДеярли барча электрон пуллар тизимларида электрон ҳамённи очиш имконияти мавжуд. МДҲ давлатларида Яндекс.Пуллар, WebMoney ва QIWI каби тўлов хизматларидан кенг фойдаланилади.\nЭлектрон пуллар тизимларининг афзалликлари ва камчиликлари:\nишончлилик хавфсизлик созламаларининг мураккаб тизими\nтурли валюталарда пул ўтказмалари тизим ичидаги ўтказмалар бўйича фоизлар олинади (ўтказма суммасининг 0,8%)\nтижорат фаолиятини амалга ошириш имконини беради идентификациянинг мураккаб тартиби\nкредитлаш имконияти мавжуд\nрўйхатдан ўтиш тартибининг оддийлиги Ўзбекистон Республикасининг миллий валютаси билан ишламаслиги\nқўшимча тасдиқловсиз авторизация қилиш тижорат фаолиятини юритиш таъқиқланган (юридик шахсларга хизмат кўрсатилмайди)\nхизматлар, маҳсулотлар ва жарималар учун тўловларнинг кенглиги хавфсизлик даражасининг пастлиги (почтани бузиб кириш хавфи юқорилиги)\nҳисобварақни тўлдириш учун терминаллар тармоғининг кенглиги (20 дан ортиқ мамлакатларда 100 000 дан ортиқ) электрон пулларни қоплашда воситачилик ҳақининг юқорилиги (2 % дан ортиқ)\nпул маблағларни кирим қилиш ва хизматлар учун воситачилик ҳақларининг йўқлиги нақд пул чиқариш имкониятларининг чекланганлиги (кунига бир марта)\nSMS орқали тўловларни амалга ошириш имконияти кредитлаш имкониятининг мавжуд эмаслиги\nБанк картаси бўлса, электрон ҳамён нима учун керак?\nЭлектрон ҳамён ишлаш тамойили банк картасига ўхшайди. Уни осонлик билан тўлдириш мумкин ва дунёнинг исталган жойида у орқали тўловларни амалга ошириш мумкин. Тўловлар бўйича чекловлар деярли йўқ. Шунда савол туғилади: агар банк картаси мавжуд бўлса, электрон ҳамён нима учун керак?\nЭлектрон ҳамёнда пулни турли валюталарда сақлашингиз мумкин. Масалан, дунёнинг турли мамлакатларида тўловларни амалга ошириш эҳтиёжи вужудга келса, электрон ҳамён жуда қулай ҳисобланади.\nСаёҳат қилганда жуда қулай, чунки ҳамма нарса смартфонга боғланган бўлади ва NFC (контактсиз алоқа) ёрдамида тўловни амалга ошириш мумкин. Бу тўлов жараёнини анча осонлаштиради. Бундан ташқари, ҳар қандай банк картасидан (сўм) мобил илова орқали электрон ҳамённи тўлдириш мумкин;\nЭлектрон ҳамён орқали халқаро тўлов тизимда пул ўтказмалари тез ва қулай тарзда амалга оширилади. Мисол учун Сиз тез ва осон усулда хорижий мамлакатдаги бошқа шахснинг ҳисобварағига қулай валютада пул ўтказишингиз мумкин.\nМУҲИМ!!! Сиз (ёки жўнатувчи) пул ўтказмаси учун воситачилик ҳақи тўлашингиз керак бўлади, шунинг учун халқаро ўтказмалар шартларини олдиндан ўрганиб чиқиш зарур.


Шатранж майдонида пешқадам / ADOLAT ижтимоий-сиесий газетаси\nЎзбекистон болалари ҳеч кимдан кам эмас, деб доим таъкидлаб келамиз. Тўғри, кимгадир бу сўзлар баландпарвоз туюлиши мумкин. Аммо бу юзаки айтилган гаплар эмас. Юртимиз ёшлари интеллект жиҳатидан бошқа мамлакатлар вакилларидан баланд бўлса баландки, асло паст эмас. Бу таълим, санъат ва спорт соҳаларида яққол намоён бўлиб келаётир.\nЖумладан, ақл гимнастикаси — шахматда 6-10 ёшдаги фарзандларимиз томонидан қайд этилаётган юқори натижаларга дунё спорт шинавандалари ҳавас билан қарайди. Мактаб ўқувчиларининг халқаро ареналарда кўрсатаётган юксак натижаларини, ҳаттоки, профессионал шахматчилар ҳам камдан-кам қайд этади.\nОсиё қитъасида ўн йилдан буён жажжи ўзбек болалари шоҳсупани ҳеч кимга бермай келаётгани ўз-ўзидан қўлга киритилаётган натижа эмас. Куни кеча улар яна бир нуфузли мусобақада қатор совринларни қўлга киритиб, юртимиз болаларининг салоҳиятини яна бир карра дунёга кўз-кўз қилишди. Жорий йилнинг 1-10 апрель кунлари Таиланднинг Чаингмай шаҳрида шахмат бўйича 8, 10, 12, 14, 16 ва 18 ёшгача бўлган ўсмирлар ўртасида Осиё чемпионати ўтказилди. Турнирда Осиёнинг 26 давлатидан 571 нафар спортчи иштирок этди. Шахматчилар стандарт, рапид, блиц йўналишлари бўйича беллашдилар.\nЧемпионатнинг якуний натижаларига кўра, вакилларимиздан Абдумалик Абдусалимов 16 ёшгача бўлган болалар ўртасида икки йўналишда, олтин ва кумуш медалини қўлга киритди. 12 ёшгача бўлган қизлар ўртасидаги баҳсларда Умида Омонова блиц йўналишида барча тенгдошларини мағлуб этиб, 9 имкониятдан 7,5 очко жамғариб олтин медаль, стандарт йўналишида эса бронза медаль билан тақдирланди. Одина Олимова эса 10 ёшгача бўлган қизлар ўртасида ўтказилган беллашувларда иккинчи натижани кўрсатиб, чемпионатнинг кумуш медалини қўлга киритди.


Рецепт: 3 чой қошиқ қуритилган баргизуб япроғига 1 стакан қайноқ сув қуйинг. 6-8 соат тиндиринг. Овқатланишдан ярим соат олдин кунига чорак стакандан 2 маҳал ичинг. Муолажа бир ой давомида бажарилади. Ёшларда учрайдиган гастрит, колит, энтероколит, ошқозон ва ўн икки бармоқ ичак яраларини даволашда ушбу муолажани қўлласа бўлади.\nРецепт: ичак касалликларини даволаш учун баргизубнинг янги баргларини совуқ сувда ювинг. Сўнг қайноқ сувга ярим дақиқа солиб олинг. Гўшт қиймалагичдан чиқаргач, қалин матода сувини сиқинг. Агар гиёҳнинг суви қуюқ бўлса, тенг миқдорда сув билан аралаштиринг. Кейин бир-икки дақиқа қайнатинг. Кунига уч-тўрт маҳал бир-икки ош қошиғини тенг миқдорда асалга аралаштириб, 30 кун давомида қабул қилсангиз, яхши натижаларга эришасиз.


Зеленский Украинада ФЕТО масаласини ҳал қилишни буюрди | Qalampir.uz\nЗеленский Украинада ФЕТО масаласини ҳал қилишни буюрди\nОлам\t03 Февраль 22:01 4062\nПрезидент Владимир Зеленский Украина хавфсизлик хизматига Туркияда давлат тўнтариши ўтказишга уринган Фатҳуллоҳ Гуленнинг ФЕТО ташкилоти тарафдорларини аниқлаш ва уларни ҳибсга олишни буюрди. Бу ҳақда у Туркия Президенти Ражаб Тойиб Эрдўған билан ташкил этилган брифингда айтиб ўтди.\n“Украинада ўқув муассасалари ортида турган ташкилотни тақиқлашга келсак, биз бу мавзуни бугун тафсилотлари билан муҳокама қилдик. Бу масала узоқ йиллар Украина ва Туркия ўртасидаги масалалар кун тартибида турган. Мен бугун жуда тўлиқ маълумотлар, аниқ фамилиялар олдим. Буларнинг барини Украина хавфсизлик хизмати раҳбариятига бердик”, деган Зеленский.\nАввалроқ, Туркия Президенти Украинага боргани ҳақида хабар берган эдик. Эрдўғанга Адлия вазири Абдулҳамид Гул, Ғазна ва молия вазири – куёви Берат Олбайроқ, Савдо вазири Руҳсор Пекжан, Ахборот ва оммавий коммуникациялар вазири Фаҳриддин Алтун ҳамроҳлик қилмоқда.\nЭслатиб ўтамиз, 2016 йил 15 июль куни Туркияда бир гуруҳ ҳарбийлар давлат тўнтариши ўтказишга уринганди. Тўнтариш турк халқининг кўчаларга чиқиб ҳарбийларга қарши чиқиши сабабли муваффақиятсиз якунланганди. Аммо қуролли тўқнашувларда 251 киши қурбон бўлди, 2740 киши жароҳатланди. 378 бола отасиз ва онасиз қолди.\nУшбу давлат тўнтаришига ҳаракат айни дамда АҚШнинг Пенсильвания штатида истиқомат қилиб келаётган Фатҳуллоҳ Гулен бошчилигидаги FETO террористик гуруҳи ва унинг давлатдаги корчалонлари орқали амалга оширилгани маълум қилинди.\nМамлакат хориждаги элчихоналари орқали Фатҳуллоҳ Гулен ҳаракати ҳақида баёнотлар берди, қўшнилари, дўстларини, дунёни огоҳликка чақирди, Гуленга тегишли хусусий мактаблар, университетларни ёпиш юзасидан таклиф киритди ва буни ўзи бошлаб берди. Юзлаб мактаблар ёпилди, ўқитувчилар лавозимлардан озод этилди, айримлари жиноий жавобгарликка тортилди.\n18 Сентябрь 18:04 42326\n18 Сентябрь 08:06 38277\n18 Сентябрь 20:50 38146\n18 Сентябрь 15:05 32278\n18 Сентябрь 23:26 26857


16:37, 27.03.2020 // 115216\nБундан ташқари, 27 март соат 10:00 дан эътиборан вилоятлараро транспорт воситалари (автобус, автомобиль, шаҳарлараро такси, авиа, темир йўл транспорти)нинг ҳаракати бутунлай тўхтатилади. Юк ташиш ҳоллари бундан мустасно. Бунда муайян ҳудудга таалуқли автотранспортларнинг (транзит) ўз ҳудудларига кириб боришига рухсат берилади.\nМавзуга доир: Коронавирусдан вафот этган киши қандай дафн этилади? Ўзбекистон мусулмонлари идораси жавоб берди\nЭслатиб ўтамиз, Ўзбекистонда коронавирус инфекциясига чалинган 83 нафар фуқародан 23 нафари хорижда бўлиб қайтган, 60 нафар бемор эса улар билан мулоқотда бўлгани сабабли вирусни юқтириб олган.\n16:59 Кеча // 113497\n08:40 Кеча // 90368\n16:57, 23.06.2021 // 82826\n08:23 Бугун // 77440\n22:24, 23.06.2021 // 69624


АҚШ ҳарбийлари Ўзбекистонга қайтиши мумкин\n12 май 2021, Тошкент вақти: 09:18\nhttp://tbn0.google.com/images?q=tbn:h4k7FuDfqVT0FM:http://nato.usmission.gov/icons/q-map.gif НАТО бош котибининг Кавказ ва Марказий Осиё давлатлари бўйича махсус вакили Роберт Симмонс Ўзбекистон НАТОга аъзо давлатларга, жумладан, АҚШга ўз ҳарбий базаларидан фойдаланишга рухсат беришга тайёрлигини билдирганини маълум қилди.\nМосквада ўтказилган матбуот анжуманида Роберт Симмонс Ўзбекистон билан муносабатларнинг яхшиланаётганини олқишлади.\n“Тушунишимча, Ўзбекистон Германиядан ташқари НАТОнинг бошқа аъзоларига ҳам Ўзбекистондаги ҳарбий базалардан фойдаланишга рухсат бермоқчи. Биз буни олқишлаймиз. Мен барча тафсилотларни билмасам ҳам НАТОнинг бошқа давлатлари, шу жумладан, АҚШ энди Ўзбекистондаги иншоотлардан яна фойдаланмоқда”,- деди НАТО мулозими.\n2005 йилги Андижон воқеалари ортидан Ўзбекистон АҚШни Афғонистондаги ҳарбий амалиётлар учун фойдаланилган Хонободдаги ҳарбий базадан қувиб чиқарганди. Қийинчилик билан бўлса-да, Германия Термиз яқинидаги базадан ҳозиргача фойдаланиб келмоқда.\nРоберт Симмонс ҳам Ўзбекистон НАТОнинг айрим давлатларига доимо ўз иншоотларидан фойдаланишга рухсат бериб келганини алоҳида таъкидлади.\n“Ўтган муддат давомида Ўзбекистон НАТОга аъзо айрим давлатлар, хусусан, Германияга Ўзбекистондаги ҳарбий иншоотлардан фойланишга рухсат бериб келаётганди. Андижон воқеаларидан сўнг Ўзбекистон бу ҳамкорлик кўламини қисқартирди. Лекин яқинда содир бўлган муайян воқеалар ва Ўзбекистоннинг Европа Иттифоқи билан инсон ҳуқуқларини муҳокама эта бошлагани НАТО ва Ўзбекистон муносабатларини яхшилашга имкон яратди”,– деди Роберт Симмонс.\nУнинг айтишича, Ўзбекистон ўтган муддат давомида НАТОдаги доимий вакилини қайта тайинлаган ва НАТОнинг “Тинчлик йўлида ҳамкорлик” дастури доирасидаги анжуманларида яна иштирок эта бошлаган.\nНАТО мулозимининг бу баёноти расмий Тошкент Ғарб давлатларига нисбатан ўз мавқеини яна ўзгартираётганини кўрсатади.\nАйни пайтда НАТО томони Ўзбекстон альянс аъзоларига ўз ҳарбий иншоотларни таклиф этаётгани борасидаги баёнотининг аҳамиятини пасайтиришга ҳаракат қилмоқда. Зеро, бу баёнотлар ҳозирнинг ўзида Москва расмийларини ғазабга келтирди.\nЎз навбатида, НАТО Афғонистондаги оғир кечаётган ҳарбий амалиётлари учун Ўзбекистондаги базалар нақадар муҳимлигини яна бир бор билдириб қўймоқда.\nАндижон воқеалари юзасидан халқаро тергов ўтказиш талабларига қўшилган НАТО бу талабларни ҳеч қачон қатъий қўймаганди.\nТанқидчилар фикрича, АҚШ Мудофаа вазирлигининг позицияси ҳам шунга ўхшаш бўлган.\nЎзбекистондаги президент сайловидан сўнг расмий Тошкент билан ҳамкорликни давом эттириш ниятида НАТО бош котиби Яап де Ҳооп Схеффер қайта президентликка сайлангани муносабати билан Ислом Каримовга табрик йўллаганди. Январь ойи охирида эса Тошкентга АҚШ Марказий қўмондонлиги қўмондони Уильям Фэллон ташриф буюрди.\nАдмирал Фэллон расмий Тошкент ташаббус билдирса, Ўзбекистондан чиқариб юборилган АҚШ ҳарбий базасини қайта жойлаштириш масаласи муҳокама этилиши мумкинлигини инкор этмади.\nУ.Фэллон ва И.Каримов ўртасидаги сўзлашувлар мазмуни сир қолган эса-да, кўпчилик таҳлилчиларнинг ишонишича, томонлар айнан АҚШнинг Ўзбекистондаги ҳарбий иншоотлардан фойдаланиши имкониятларини муҳокама этган.


Обама ню-орлеанликларга ёрдам ваъда қилди\nАҚШ президенти Барак Обама Катрина тўфони беш йиллигини хотирлаётган ню-орлеанликлар олдида чиқиш қилиб, уларни сабр тоқати учун олқишлади ва шаҳарни қайта тиклаш ишлари якунига етгунига қадар қўллаб-қувватлашни ваъда қилди.\n2005 йилда шаҳарга ёпирилган Катрина тўфони 2 мингга яқин кишини ҳаётдан олиб кетган, бир миллиондан ортиқ одамни бошпанасиз қолдирган эди.\nЯкшанба куни Хавьер университетида чиқиш қилган президент Обама Катрина нафақат табиий офат, балки давлат ташкилотларининг минглаб одамларга ўз вақтида ёрдам етказмагани боис рўй берган "фалокат" бўлганини ҳам таъкидлади.\n“Ҳануз жуда кўп уйлар қайта тикланмаганини айтиб ўтиришим шарт эмас. Ҳануз кўплаб талабалар дарсларини вақтинчалик кўчма хоналарда ўқимоқда. Ҳануз кўп одамлар иш тополмаяпти. Ҳануз кўплаб ню-орлеанликлар ўз уйларига қайта олгани йўқ. Фалокатдан беш йил ўтиб кўп ишлар амалга оширилганига қарамасдан, бу шаҳар аҳлига: "Ню Орлеан тўлалигича қайта тикланмагунича менинг маъмуриятим сиз билан бўлиши - бу ишни якунига етказишда сиз билан елкама-елка курашишини" айтиш учун бу ерга келишни ният қилдим”, деди Барак Обама.


«Ҳеч ким аҳолини мажбурий эмламайди» — Баҳодир Юсупалиев – Газета.uz\nСЭС раҳбари Баҳодир Юсупалиев фуқаролар бирор вакцинани олишга мажбур эмаслигини маълум қилди. «Биз фуқароларимизни бирор вакцинани олишга мажбурламаймиз. Улар истаган вакцинаси билан эмланиши мумкин», — дейди у.\n17 март 2021, 19:21 Коронавирус Жамият\n«Ҳозирги кунда ЖССТ қошидаги комиссия, ундан ташқари Европа комиссияси кўриб чиқади. Шунга яраша хулоса қилинади. Шунга қараб биз ҳам ўзимизни муносабатимизни билдирамиз. Ҳеч ким аҳолини мажбурий эмламайди. Хоҳласангиз мана AstraZeneca / Oxford, хоҳласанг Ўзбек-Хитой ёки „Спутник V“ вакцинаси. Ихтиёрий равишда эмланади. Танқислик бор, ишлаб чиқариш қуввати етмаяпти. Лекин, бугунги кунда фақат 660 мингта AstraZeneca биринчи бўлиб олиб келинди», — деди у.\nСЭС раҳбари айнан қандай турдаги вакциналар Ўзбекистонга келтирилаётгани ҳақида ҳам гапирган.\n«„Спутник V“ вакцинасидан 1 миллион доза олиб келиш тўғрисида музокаралар олиб борилмоқда. Бундан ташқари, Ўзбекистон ва Хитой ҳамкорлигида яратилган ZF-UZ-VAC 2001 вакцинамиз ҳам бор», — деди Юсупалиев.\nУ, шунингдек, Хитой вакцинасини олиб келиш бўйича ҳам музокаралар олиб борилаётганини қўшимча қилган.\nАввалроқ, Баҳодир Юсупалиев вакцинанинг ножўя таъсирларидан суғурталаниш мумкинми, дея берилган саволга «иҳтиёрий суғуртамиз бор, уни қилса бўлади. Лекин мажбурий суғурта ҳозирча бизда йўқ», — дея жавоб берган эди.\nУнинг ўринбосари Нурмат Отабеков эса «одамларни вакцинация жараёнларига ундаш учун касаллар сони қўпайтириб кўрсаталаётгани йўқ», дея айтган эди.\nКарантин қоидаларига риоя қилмагани учун жаримага тортилаётганлар сони кескин ошди 17 март 2021, 16:47\nAstraZeneca вакцинасининг биринчи партияси Ўзбекистонга топширилди 17 март 2021, 16:29\nЕвропанинг бир қатор мамлакатларида AstraZeneca вакцинасини қўллаш тўхтатилди 12 март 2021, 11:44\nCOVID-19 га қарши AstraZeneca вакцинаси 70% самарадорлигини кўрсатди 24 ноябр 2020, 09:52\n19.06 Кўп квартирали уйларни бошқаришда нималар ўзгаради? (1)


Асқаралиев Наманганга қайтди | "NAVBAHOR" FUTBOL JAMOASINING RASMIY WEB SAHIFASI\nМавсумга тайёргарликни Тошкентда давом эттираётган жамоамиз аъзолари бугунга белгиланган машғулотларни якунлашди. Таркибда ҳозирча айтарли ўзгаришлар рўй берганича йўқ. Бу борада гап кетганида ярим ҳимоячи Санжар Асқаралиевни Наманганга қайтганлигини қўшимча қилиш жоиз. Ҳафта тиббий кўрикдан ўтган Асқаралиевда соғлиғи билан боғлиқ муаммо юзага келганлиги сабабли маълум вақт давомида даволанишига тўғри келади. Шу сабабли, ярим ҳимоячи бугунги машғулотларда қатнашмади.


Футбольный клуб Нефтчи » “Нефтчи” қароргоҳидан дараклар…\n“Нефтчи” қароргоҳидан дараклар…\nАввал хабар бериб ўтганимиздек, Фарғонанинг “Нефтчи” жамоаси шу кунларда Қиргулидаги “Нефтчи” СК стадионида қишки ўқув-машғулот йиғинларини олиб бормоқда.\nҚиргулидаги йиғинга бош мураббий Баҳром Ҳайдаров бошчилик қилмоқда. Унга катта мураббий Диёр Алижонов ҳамда ёшлар мураббийи Абдусамад Дўрмоновлар ёрдам беришмоқда. “Нефтчи” аъзоларини жисмоний ҳолатини яхшилаш борасида Илхом Зайлобитдинов меҳнат қилмоқда. Хислат Чилматов эса доимгидек дарвозабонлар билан ишлаяпти. Мураббийлар штаби футболчиларга икки махалдан машғулотлар ўтказишмоқда. Кеча оқшом бўлиб ўтган машғулот давомида жамоа икки гуруҳда бўлинган\nҳолда кичик беллашув ҳам ўтказди.\nХабарингиз бор, жамоа билан шартномаси якунига етган бир қатор ўйинчилар “Нефтчи” билан хайрлашди. Ижара муддати тугаган футболчилар эса собиқ жамоалари сафига қайтиб кетишди. Айни пайтда “Нефтчи” жамоаси сафига бир қатор янги футболчилар келиб қўшилишмоқда. Агарда ушбу ўйинчиларнинг хатти-ҳаракатлари мураббийлар штабига маъқул келса улар билан шартнома имзоланиб, клуб расмий сайти орқали эълон қилинади. “Нефтчи” клуби раҳбарияти ўтган мавсум давомида жамоа шарафини ҳимоя қилган бир қатор ўйинчиларни ортда қайтариш ёки ижара асосида клубга чорлаш бўйича музокалар олиб бормоқда. Таъкидлаш ўринлики, янги футболчилар борасида келишувлар расман якунлангач уларнинг исми-шарифлари маълум қилинади.\nТез кунларда Фарғонада анъанавий “Ҳоким Кубоги” баҳслари бошланади. “Нефтчи” жамоаси ҳам ушбу турнирда иштирок этиши режа қилинган. Фарғона футбол ассоциацияси томонидан ўтказиладиган мусобақада Суперлига, Про-лига ҳамда қўшни Республикадан бир қатор жамоалар иштирок этишини кутилмоқда.\n“Нефтчи” жамоасига оид сўнгги янгиликларни клуб расмий сайти ҳамда ижтимоий тармоқларида кузатиб боринг!


36598 Ўқиш режими + -\nТуркиянинг Диёрбакр вилоятида истиқомат қилувчи Ражаб Чинор Қуръони Каримни ўзига хос усулда ўрганиб, ёд олди. У 1,5 йил олдин масжидга фаррош бўлиб ишга кириб, у ердаги тозалик ва бошқа хўжалик юмушлари билан шуғуллана бошлади.\nРажаб Чинор ҳар куни ишларини тугатганидан сўнг Қуръонни ўрганиш бўйича кечки машғулотларга қатнашишни одат қилди ва аста-секин доимий тингловчига айланди. Ишдан бўш вақтларида оят ва сураларни ўқиб, ёдлаб борди ва 18 ойда Китобни тўлиқ ёд олди.\nАллоҳнинг Китобига алоҳида меҳр қўйган бу инсон узоқ вақтдан буён Қуръонни тўлиқ ёд олиш истагида яшаганини ва ҳатто «Имом Хатиб» лицейига киришга ҳаракат қилганини, аммо турмуш шароити туфайли у ерда таълим олишга имкон топа олмаганини айтади. Қарангки, у ўзининг бу орзусига масжидда оддий фаррош сифатида ишлаб юриб эришди.\nҚуръон хофизига ижозани топшириш маросимида Ражаб Чинор Пайғамбаримиз соллаллоҳу алайҳи васалламнинг қуйидаги ҳадисларига амал қилишга интилганини таъкидлади: «Қуръон қорилари фаришталар билан бир мақомда бўлади». Ражаб Чинор бу ҳадис унинг учун илҳом манбаи бўлганлигини ва Aллоҳ розилиги учун ихлос билан ҳаракат қилиб, Қуръонни осон ўрганганини эътироф этди.\n«Менинг ишим эрталаб соат 5:00 да тугар ва соат 10.00 гача мен масжидда Қуръон ўрганиш билан банд бўлар эдим. Устозларим Сулаймон Олмос ва муфтий Ҳасан Ядракдан менга берган билимлари учун миннатдорман. Aллоҳ улардан рози бўлсин! Ана шу инсонларнинг ёрдами билан мен атиги бир ярим йил ичида Қуръонни тўлиқ ёд олишга муваффақ бўлдим ва Қуръон ҳофизига айландим», дейди Ражаб Чинор.\nМанба: islamisemya.com сайти\n21:19 / 09 апрель 2286\nШу йилнинг 31 январь куни Қирғизистон Республикаси Ўш вилоятининг Ўш Драма театрида 1 февраль ndash Бутунжаҳон ҳижоб куниrdquoга бағишланган тадбир бўлиб ўтди. Тадбир давоми...\n12:00 / 01 февраль 1209\n18:44 / 27.12.2020 738\n20:47 / 15.03.2020 1577\n14:24 / 02 июль 6516\n17:58 / 25 июнь 3311\n18:48 / 26 май 4133\n09:28 / 25 май 3687\n15:01 / 24 май 3266\n11:17 / 14.01.2020 131217


Тайёргарлик бошланди | "NAVBAHOR" FUTBOL JAMOASINING RASMIY WEB SAHIFASI\nБугун жамоамиз аъзолари Наманганда тўпланиб, 2017 йилги мавсумга тайёргарликни бошлаб юборишди. Наманганда ташкил этиладиган дастлабки йиғин 28 декабрь куни якунига етади. Дастлабки кунги машғулот давомида футболчилар бош мураббий Илҳом Мўминжонов бошчилигида “Марказий” ўйингоҳнинг югуриш йўлакчасида жисмоний ҳолатни тиклаш билан боғлиқ машқларни бажаришди. Бугунги машғулотда 19 нафар футболчи иштирок этди. Маҳоратли ярим ҳимоячи Акрам Баҳриддинов жароҳатдан кейин тикланиш жараёнини ўтказаётганлиги сабабли машғулотларга кейинроқ қўшилади.\nЖамоадаги ўзгаришлар хусусида гап кетганида, дарвозабон Акмал Ортиқовни жамоа сафига қайтганлигини эътироф этиш жоиз. Мавсумнинг биринчи ярмини “Навбаҳор”да ўтказган Ортиқов иккинчи давра бошланиши арафасида “Олмалиқ” клубига ўтишга мажбур бўлганди. Мураббийлар штабида ўзгаришлар рўй бергач Акмал яна жамоамизга қайтди. Бундан ташқари таркибга “Пахтакор” ёшлар жамоаси аъзоси Равшан Хурсанов қўшилди. 2016 йилги мавсум давомида ёшлар биринчилигида қатнашган футболчи ўз ҳисобига 12 та гол ёзиб қўйганди. Жорий йилги мавсумни биринчи лига жамоалари сафида ўтказган яна бир дарвозабон Амир Эргашев ҳам машғулотларга қўшилди. Шунингдек, ёшлар сафида тўп сурган ёшлар ҳам йиғинда қатнашишни бошлашди. Айни пайтда таркибни кучайтириш мақсадида бир қатор футболчилар ҳам музокаралар олиб борилаётганлигини қўшимча қилиш лозим. Музокара ўтказилаётган ўйинчилар билан бир қарорга келингач, улар таркибга қўшилишади.\nЖамоа мураббийлар штабига Анвар Солиев ва Шерзод Шариповлар ҳам қўшилишганлигини айтиб ўтиш жоиз. Наманган футболи тарбияланувчиси бўлмиш Анвар Солиев мухлисларимизга яхши таниш. Сўнгги йилларда “Пахтакор”да фаолият юритган Солиев мавсум бошида бир нечта ўйинда ҳам майдонга тушганди. Кейинчалик эса Анвар мураббийлик фаолиятини бошлаб, жамоа мураббийлар штабидан жой олганди. Бундан бир неча йил олдин футболчилик фаолиятини тамомлаган Шерзод Шарипов ҳам ўз вақтида “Навбаҳор” шарафини ҳимоя қилган. Шарипов 2016 йилги мавсум давомида Тошкентнинг “Спартак” жамоасида мураббий сифатида ишлаб келаётганди.\nМураббийлар қарорига кўра 2016 йилги мавсумда жамоа шарафини ҳимоя қилган бир қатор футболчиларга жавоб берилди. Айнан шу сабабли дастлабки йиғинга Артур Парванов, Александр Корнейчук, Руслан Вагапов, Мурод Тўйчибоев, Қаҳрамон Маҳаммаджонов, Владислав Нуриев, Владислав Алексинлар жалб этилишмади.\nЖамоанинг дастлабки кунги йиғинида қатнашган футболчилар рўйхати.\nДарвозабонлар: Ортиқов Акмал, Маматхонов Мирзоҳид, Эргашев Амир;\nҲимоячилар: Шамсиддинов Тоҳир, Мамазайитов Азизбек, Бойдедаев Илҳомжон, Олимжонов Жавоҳир, Каримов Ғолиббек, Юнусов Ҳожиакбар;\nЯрим ҳимоячилар: Маҳмудов Алишер, Алиев Аъзам, Жабборов Дилшод, Шарофиддинов Билол, Жўраев Ғайрат, Исоқжонов Исломбек;\nҲужумчилар: Аббосов Шоҳжаҳон, Абдуллаев Абдумалик, Алибоев Илҳомжон, Хурсанов Равшан.


Номус масаласи аёлга қанчалик муҳим бўлса, эркак учун ҳам шунчалик муҳим бўлиши шарт • NeMolchi.uz\nНомус масаласи аёлга қанчалик муҳим бўлса, эркак учун ҳам шунчалик муҳим бўлиши шарт\nКуни кеча Қашқадарёлик Моҳинурнинг ўлими ижтимоий тармоқни ларзага келтирди. Ёшгина ниҳол эркак зўравонлиги, иснодга қолиш қўрқуви қурбони бўлди. Уни зўрлаган 4 фарзандли эркакка “гап-сўзга қолмайлик” деб иккинчи хотин қилиб эрга беришган. Бир муддат давом этган келишмовчиликлардан кейин Моҳинур яшаб турган квартирасида ўлик ҳолда топилган.\nҲодисада инсонни ажаблантирадиган нарсалар кўп. Мени энг кўп қонимни қайнатган хусус уни зўрлаган инсонга эрга беришлари бўлди. Сенинг номусингга теккан инсонга, аслида жиноят қилган инсонга шармандаликдан қўрқиб бериб юборишлари мен учун дахшатдан бошқа нарса эмас. Жамиятимиз, афсуски, зўрланган қизларга яхши қарамаслигини биламан, фақат охирги пайтларда аёллар мавқеининг кўтарилиши, йигитларимизнинг ўқимишлилик даражаси ортганлигини инобатга олиб, бу масалага оид кичик бир тадқиқот ўтказишни хоҳладим. Шу сабаб Twitter тармоғида бир сўровнома ўтказдим. Нега айнан Twitter да? Twitter тармоғини танлашнинг асосий сабаби сўровноманинг аноним тарзда ўтказилиш имконидир. Кейин Twitter да бошқа тармоқларга нисбатан очиқ фикрловчи ёшларнинг кўплиги (шундай дейишади). Яна бир сабаб у ерда актив ёшлар бошқа тармоқларга нисбатан кўпроқ туюлди. Албатта менинг экспериментим ҳеч қандай илмий аҳамиятга эга эмас, бутун ўзбек жамиятимизнинг масалага ёндошишини ифода этади деб ҳам айта олмайман. Лекин шундай бўлса ҳам, натижалар ўйланишга мажбур қилди ва ушбу мақолани ёзишга ундади.\nХуллас, зўрланган қиз ҳақиқатдан ҳам нормал шартларда зўрлаган инсон эмас, бошқа эркак билан турмуш қура олиш имконига эга бўлмайдими? Ҳали уйланмаган йигитлар учун бўлажак аёлининг номусининг топталган бўлиб-бўлмаганлиги не чоғли муҳим, шуни билиш мақсадида сўрадим: Номусига тегилган қизга уйланармидингиз? (Бошқа барча параметрлари сизга мос келяпти, фақат зўрланганини ҳамма билади).\nСўровномада иштирок этган 526 кишидан 121 таси “уйланардим” деб жавоб берди. 327 киши “уйланмасдим” ва 79 киши “ота-онам рози бўлмайди” жавобини танлашди. Тўғриси, натижалар мени ажаблантирмади. Ҳатто 121 кишининг уйланардим деган жавоби севинтирди ҳам. Мени ажаблантирган шу сўровноманинг тагида ёзилган баъзи изоҳлар бўлди. Кўпчилик аввало зўрлашда қиз тарафни айблаган. Ҳатто менга игна ва ип ҳақидаги ривоятни бот-бот мисол келтирганлар бўлди (Ўзим биринчи марта эшитдим: Бир қозининг олдига зўрланганини даъво қилган қиз ва йигитни олиб келишса, қози қизга игнани, йигитга ипни бериб, игнага ипни ўтказишни буюрган экан. Қимирлатмай ушлаб турган қизнинг қўлидаги игнага осонликча ип ўтибди. Қози энди яна шу ишни игнани қимирлатиб турганда қилишни буюрибди. Бу сафар йигит қанча урунмасин, ип игнага ўтмабди. ШЕДЕВР!).\nХуллас, қизни айбдор қилганлар ҳам бўлди. Зўрланган вазиятни кўриб чиқиш шарт, қизда ҳеч мойиллик бўлганми — йўқми, деганлар ҳам. Ҳақиқатда зўрланган бўлса ҳам унга энди “ит теккан ош” деганлар ҳам бўлди. Зўрланган қизнинг ўзи маънан ҳали уйланмаган йигитга эрга тегишга ҳаққи йўқ деганлар ҳам бўлди. Балки иккинчиликка олардим, биринчиликка олмасдим деганлар ҳам йўқ эмас эди. Ҳатто ўзини асраган қиз ҳеч қачон зўрланмайди, уни доимо Аллоҳ асрайди, менинг аёл-қизларим ҳеч қачон зўрланмайди, жавоб, деганлар ҳам учради.\nТўғриси, кимга уйланиб-уйланмаслик ҳамманинг ўз иши, бунга эътирозим йўқ, фақат зўрланган қизларга нисбатан бундай қараш мени энг юмшоқ сўз билан айтганда, ажаблантирди. Натижалар яна бир сўровнома ўтказишга ундади. Аёлнинг номуси шунчалик муҳим экан, эркаклар ҳам номусига шу даражада эътибор беришармикин? Бу сафар фақат уйланганларга эмас, ҳамма эркакларга савол билан юзландим: Тўйдан олдин жинсий алоқа қилганмисиз?\n584 кишидан 333 киши йўқ деб жавоб берди. 251 киши ҳа жавобини танлади. Натижалардан баъзи эркакларнинг ўзлари ажабланди ва кўпчилик йўқ жавобини танларкан, холис бўлмаганини айтди. Айтганимдек, бу жавоблар бутун жамиятнинг ҳолини ифодаламайди, лекин яна да жамиятга ойна тутади. Аёлларнинг номусига эътибор билан эркакнинг номусига эътибор орасида жуда катта фарқ бор. Мана шу сўровнома олдингисидан кўпроқ норозиликларга сабаб бўлди. Қоғозга ўрамай сўраганимдан ҳижолат бўлганлар, мендай муслимага бундай сўровнома ўтказиш ярашмаслигини, ҳатто бундай сўровнома билан ч****б қўйганимни (узр) айтганлар бўлди.\nКўриб турганимиздай, баъзи масалаларда очиқ гаплашишга тайёр бўлмаган инсонларимиз бор. Ҳали ҳам жамиятимизда табу масалалар бор ва бу муаммоларга олиб келяпти. Бошқа тарафдан, номус масаласи жамиятимизда ҳали ҳам анча аҳамиятли. Бу албатта ахлоқ нормаларимизга эътибор баландлигини кўрсатади. Лекин, номус ва иффатни асраш фақатгина қизларнинг гарданига илиб қўйилган. Тўйдан олдинги жинсий яқинликда икки киши иштирок этишига қарамай, фақат қизларни айблаш кенг тарқалган. Ихтиёрий яқинликку майли, зўрланган қизларга ҳам айбдор сифатида қарш давом этаркан, бу билан зўрлик ишлатганни жамият оқлаган бўлади ва бу ҳолатлар давом этаверади. Жинсий яқинлик ҳеч қачон бир томонлама бўлмайди. Унда икки киши қатнашади. Номус масаласи аёлга қанчалик муҳим бўлса, эркак учун ҳам шунчалик муҳим бўлиши шарт. Қуръонда номусини асраш чақириғи аввало эркакка хитоб билан бошланган ва кўзларни ҳаромга қаратмаслик буюрилган. Ғунажин ва буқа ҳақидаги мақоллар, игна-ип ҳақидаги ривоятлар эркакларни оқлаб, бутун айбни аёлга ағдаришдан бошқа нарса эмас. Унутманг, ип иллоки игнага ўтказилиши шарт эмас. Ипсиз игна минг қимирласин-қимирламасин мато тика олмайди!